title: Latakia

text: Vuonna 1914 Latakia oli noin 7 000:n asukkaan pikkukaupunki. Ensimmäisen maailmansodan jälkeen Syyriaan saapuivat Ranskan joukot, jotka hallitsivat Syyriaa mandaattialueena. 1920-luvun alussa Latakiasta tuli Ranskan alaisen Alaviittivaltion pääkaupunki osana mandaattivaltioiden federaatiota. Mandaattivaltiot yhdistettiin vuonna 1936 Syyriaan, mutta alue hyötyi vielä yhdistämisen jälkeen hallinnollisesta erityisasemasta. Latakian satama elpyi Ranskan hallinnon aikana etenkin vuoden 1938 jälkeen, jolloin Aleksandretta menetettiin Turkille. Myös kaupungin väestö kasvoi nopeasti, vuonna 1931 kaupungissa oli 20 000 asukasta ja vuonna 1940 30 000. Kasvu jatkui Syyrian itsenäistymisen jälkeen vuonna 1946. Vuonna 1970 asukkaita oli 126 000. Latakian sataman modernisointi aloitettiin vuonna 1950 ja nykyisin se on maan tärkein satama.


title: Latakia

text: Syyrian sisällissodan puhjettua vuonna 2011 Latakia on ollut tärkeä Bašar al-Assadin hallinnon tukikohta. Vuonna 2015 on uutisoitu Venäjän osallistuvan kaupungin eteläpuolella, Jablan kaupungin lähellä sijaitsevan Bassel al-Assadin kansainvälisen lentoaseman (IATA: LTK, ICAO: OSLK) laajennustöihin. Lentoaseman yhteydessä toimii Syyrian ilmavoimien tukikohta. Yhdysvaltalaislähteet ovat epäilleet lentoasemalle rakennettujen uusien parakkien palvelevan Venäjän sotavoimien läsnäoloa Syyriassa.


title: Latakia

text: Vuonna 2010 Latakiassa asui arviolta 400 000 henkilöä. Heistä noin 50 % on alaviitteja, 40 % sunneja ja 10 % kristittyjä. Kristityistä suurin osa ortodokseja. Alaviitteja asuu pohjoisissa ja itäisissä kaupunginosissa sunnien asuttaessa keskikaupunkia ja köyhää al-Ramel al-Filistinin kaupunginosaa. Kristittyjä asuu pääasiassa aikanaan amerikkalaisten perustaman protestanttisen koulun mukaan nimetyssä Amerikkalaisessa kaupunginosassa. Alaviitteja on muuttanut kaupunkiin vasta hiljattain. Vielä vuonna 1920 heitä ei ollut yhtäkään ja vuonna 1945 he muodostivat vain 10 % kaupungin väestöstä. Enemmistö heistä tuli 1980-luvulla presidentti Hafiz al-Assadin alaviitilaistamispolitiikan seurauksena.


title: Latakia

text: Latakiassa on myös vuosina 1955-1956 perustettu Latakian epävirallinen pakolaisleiri, jolla asuu palestiinalaispakolaisia alun perin pääasiassa Jaffasta ja kylistä Pohjois-Palestiinasta. Ennen vuotta 2011 leirillä asui yli 10 000 palestiinalaista.


title: Petra Gargano

text: Petra Maria Gargano (o.s. Mauria, s. 11. heinäkuuta 1985 Helsinki) on suomalainen laulaja. Hän tuli tunnetuksi vuosina 1998–2007 toiminnassa olleen Tiktak-yhtyeen solistina. Vuodesta 2009 alkaen hän tehnyt soolouraa ja julkaissut neljä albumia.


title: Petra Gargano

text:
Petra oli vasta 13-vuotias, kun hän solmi Tiktakin kanssa ensimmäisen levytyssopimuksensa. Vuonna 2004 hänet valittiin Stara.fi-verkkosivuston kisassa Miss Popiksi. Viiden albumin ja kokoelman päätteeksi yhtye lopetti toimintansa vuonna 2007.
Kymmenen vuoden tauon jälkeen marraskuussa 2017 Tiktak ilmoitti vetävänsä neljä festarikeikkaa kesällä 2018 ja sen jälkeen yhtye lopettaa toimintansa kokonaan.


title: Petra Gargano

text: Petran ensimmäinen soolosingle ”Kuka mä oon” julkaistiin helmikuussa 2009 ja sitä seurasi esikoisalbumi "Rakas kaupunki" toukokuussa 2009. Albumi ei Tiktakin suosiosta huolimatta menestynyt ja se oli Suomen virallisella albumilistallakin vain kahden viikon ajan.


title: Petra Gargano

text: Vuonna 2012 Petra kilpaili Uuden Musiikin Kilpailussa kappaleellaan ”Janis Joplin” päästen 40 finalistin joukkoon, saavuttamatta kisassa kuitenkaan sen suurempaa menestystä.


title: Petra Gargano

text: Toinen sooloalbumi "Kaksi pintaa" julkaistiin 25. tammikuuta 2013. Albumia edelsivät singlet ”Nimeksi Anneli” sekä ”Missä mun mies on”. Toisen sooloalbumin menestys jäi vielä ensimmäistä albumia heikommaksi ja se sijoittui albumilistalle vai yhdeksi viikoksi sijalle 35.


title: Petra Gargano

text:
Huhtikuun 1. päivänä 2016 julkaistun kolmannen sooloalbumin "Aikuisten satuja" ensimmäinen single ”Ketun silmät” julkaistiin marraskuussa 2015 ja toinen ”Kiitos kaikesta” tammikuussa 2016. Lokakuussa 2017 Petra julkaisi uuden singlen "Mä vedän näin".
Soolourallaan Petra on osallistunut kappaleidensa tekemiseen enenevissä määrin.


title: Petra Gargano

text: Petra oli yksi Vain elämää - ohjelman 6. tuotantokauden artisteista keväällä 2017.


title: Petra Gargano

text: Vuonna 2004 Petra kirjoitti ylioppilaaksi Sibelius-lukiosta. Myöhemmin hän on opiskellut kemiaa Helsingin yliopistossa. Hän valmistui filosofian maisteriksi keväällä 2017.


title: Petra Gargano

text: Hän meni naimisiin syksyllä 2010 rock-rumpali Mauro Garganon kanssa. Pariskunnalla on loppuvuodesta 2013 syntynyt poika.


title: Vincent Margera

text: Vincent ”Don Vito” Margera (3. heinäkuuta 1956 Concordville, Pennsylvania, Yhdysvallat – 15. marraskuuta 2015) oli rullalautailija Bam Margeran setä. Hän esiintyi televisiosarjoissa "Viva la Bam" ja "Jackass", joissa erityisesti hänen ylipainonsa ja kiivautensa olivat usein muiden pilkan kohteena. Don Vitolla oli selässään kuoppa, jonka hän oli saanut lapsena baseballpallosta. Siihen oli tatuoitu suomalaisen HIM-yhtyeen logo.


title: Vincent Margera

text: 31. lokakuuta 2007 Margera todettiin oikeudessa syylliseksi kahteen lapsen seksuaaliseen ahdistelutapaukseen. Teot tapahtuivat 2006 denveriläisessä ostoskeskuksessa, jossa hän oli jakamassa nimikirjoituksia. Margeran uhrit olivat 12–13-vuotiaita tyttöjä. Margera joutui oikeuden eteen uudelleen 20. joulukuuta 2007, jolloin käsiteltiin häntä vastaan nostetut kaksitoista syytettä ehdollisen tuomion rikkomisesta. Margera tuomittiin kymmeneksi vuodeksi ehdolliseen vankeuteen. Lisäksi häneltä kiellettiin kymmenen vuoden ajaksi Don Vito -roolihahmon esittäminen ja hänet määrättiin vieroitushoitoon sekä lisättäväksi julkiseen seksuaalirikollisten listaan.


title: Vincent Margera

text: Margera kuoli munuais- ja maksavaurioon 15. marraskuuta 2015.


title: Homs

text: Homs ( Ḥimṣ, antiikin Emesa) on kaupunki Syyriassa. Se sijaitsee Orontes-joen varrella. Vuoden 2004 väestönlaskennassa - ennen sisällissotaa - kaupungissa eli 652 609 asukasta. Kaupunki tunnetaan silkintuotannosta. Homsin sijainti on strategisesti tärkeä, sillä se on luonnollinen portti Välimeren rannikon ja tiiviisti asutun sisämaan välillä. Kaupungista on hyvät yhteydet Damaskokseen ja Aleppoon.


title: Homs

text: Homs sijaitsee Libanonvuorten ja Syyrian rannikon vuoriston välisen kielekkeen liepeillä, jonka takia Välimereltä puhaltavat tuulet viilentävät ilmaa. Sää Homsissa onkin sateisempi ja siedettävämpi kuin kuumassa Hamassa Homista pohjoiseen. Homs on suuren maataloustuotannossa olevan tasangon taloudellinen keskus. Kaupungista lounaaseen sijaitsee Homsin tekojärvi, joka on muodostunut padon taakse järven pohjoisosassa. Pato on rakennettu roomalaisten tai ehkäpä jo faaraoiden Egyptin aikana. Kanavajärjestelmän kautta järven vettä on johdettu kaupunkia ympäröiville maatalousalueille. Ranska jälleenrakennutti padon vuosien 1934 ja 1938 välillä.


title: Homs

text: Homsin eli tuolloisen Emesan perusti ehkäpä jo Seleukos I Nikator, mutta se ilmaantui historiallisiin lähteisiin vasta ensimmäisellä vuosisadalla eaa. Tuolloin Strabon puhui emesani-nimisestä heimosta, joiden pääkaupunki oli Arethusa eli nykyinen Rastan. Emesanit liittoutuivat Rooman valtakunnan kanssa ja hallitsivat jonkin aikaa omaa kuningaskuntaansa, kunnes heidät liitettiin suoraan Rooman alaisuuteen 70-luvun paikkeilla jaa. Itse kaupungin varhaisen kehityksen vaiheista tiedetään vain vähän, mutta heimon nimi liitettiin lopulta kaupunkiin ja se sai tyypilliset kreikkalaisen kaupunkivaltion piirteet. Antoninus Piuksen valtakaudella kaupunki alkoi lyödä omia kolikoitaan. Septimius Severus nai paikalliseen yläluokkaan kuuluneen suvun tyttären ja kaupunki sai arvostetun colonian statuksen. Kaksi viimeistä Severuksen suvun keisari kasvoivat Emesassa. Emesa oli pakanallisuuden keskus ja kaupungissa oli auringolle omistettu temppeli. Kristinusko levisi sinne hitaasti 400-luvun aikana. Johannes Kastajan pään sanottiin löytyneen kaupungista vuonna 452, jonka jälkeen paikasta tehtiin metropoliitan keskus. Arabiheimot alkoivat muuttaa kaupunkiin jo ennen alueen muslimivalloitusta. Keisari Herakleios hylkäsi kaupungin muslimeille vuonna 637 Jarmukin taistelun jälkeen ja se valloitettiin ilman yhteenottoa.


title: Homs

text: Kaupungin uudet muslimihallitsijat muuttivat paikallisen alun perin todennäköisesti aurinkotemppelin paikalle rakennetun Johannes Kastajan kirkon perjantaimoskeijaksi. Kalifi Jazid I teki kaupungista osan vastaperustettua Syyrian maakuntaa vuonna 647. Siitä tuli Pohjois-Syyrian kattaneen sotilasalueen pääkaupunki. Myöhemmin kaupungin asukkaat alkoivat kannattaa Husain ibn Alia ja paikasta kehkeytyi šiialaisuuden varhainen keskus, jollaisena se säilyi pitkän aikaa. Kaupunki kapinoi useaan otteeseen Umaijadeja ja sittemmin Abbasideja vastaan. Abbasidien heikennyttyä Homsin hallinnasta taistelivat useat eri Syyriassa vaikuttaneet muslimidynastiat. Kaupunki kiinnosti edelleen myös kristittyjä ja Bysantin valtakunta järjesti sitä vastaan sotaretkiä. Bysantin uhka heikkeni 1000-luvulla, mutta heitä seurasivat ristiretkeläiset ensimmäisen ristiretken myötä vuonna 1096. Ristiretkeläiset piirittivät kaupunkia, mutteivät onnistuneet valloittamaan sitä. Sittemmin kaupungista muodostui muslimien ristiretkeläisiä vastaan suuntaamien sotaretkien keskus. Kaupungin sotilaallinen merkitys väheni lopulta, kun mamelukkien onnistui voittaa ristiretkeläisten ja mongolien muodostaman uhan.


title: Homs

text: Osmanit nousivat valtaan alueella vuonna 1516 ja tuolloin Homsista tuli sen vanhan kilpailijan Tripolin hallinnollisessa alaisuudessa oleva kaupunki. Kaupungin poliittinen merkitys oli vähentynyt, mutta siitä tuli joksikin aikaa taloudellinen keskus. Kaupunki tunnettiin erityisesti silkin ja villan kudonnasta. Taloudellinenkin toiminta taantui pikkuhiljaa ja etenkin 1600- ja 1700-luvuilla beduiinit ryöstelivät sitä useaan otteeseen. Vuonna 1785 ranskalainen matkailija kuvaili kaupunkia suhteellisen suureksi rauniokyläksi, jossa oli noin 2 000 asukasta, joista osa oli muslimeja ja osa ortodokseja.


title: Homs

text: Kaupungin kasvu kääntyi nousuun 1800-luvulla. Vuosisadan alussa halvat eurooppalaiset tekstiilit uhkasivat ensin paikallista tuotantoa, mutta Osmanien valtakunnan kasvava kysyntä ja Euroopan tekstiiliteollisuuden lama nostivat kaupungin vanhat vientituotteet jälleen arvoonsa. Paikalliset tekstiilien tuottajat alkoivat tuoda tekniikkaa Euroopasta ja eräs kaupungissa käynyt brittimatkailija kuvaili Homsia "Syyrian Manchesteriksi" viitaten sen teolliseen kehitykseen. Rautatie tuli kaupunkiin vuonna 1906 ensin Aleppon kautta ja vuonna 1911 se liitettiin rautatiellä myös Tripoliin. 1930-luvun alussa Kirkukin ja Tripolin välinen öljyputki vedettiin Homsin kautta. Vuonna 1959 kaupunkiin perustettiin öljynjalostamo, joka tuotti öljyä Syyrian tarpeisiin.


title: Homs

text: Vuonna 2011 puhjenneissa Syyrian levottomuuksissa Homsia pidettiin kapinan pääkaupunkina, ja Syyrian hallitus sanoi kapinallisia aseistautuneiksi rikollisjoukoiksi ja terroristeiksi. Siksi hallituksen joukot toimivat alueella kovaa aseellista voimaa käyttäen ja surmaten kapinallisia, kapinallisiksi epäiltyjä ja tielle osuneita siviilejä. Syyrian opposition mukaan 2 700 henkilöä oli kuollut 1. helmikuuta 2012 mennessä. Aktivistien mukaan Syyrian hallituksen joukot tappoivat ainakin 200 siviiliä tulittamalla kapinallisten aluetta Homsissa.


title: Homs

text: Syyrian ortodoksisen kirkon ja Vatikaanin mukaan kapinalliset ovat ajaneet pakosalle 90 % kaupungin kristityistä ja vieneet heidän omaisuutensa. Osaa vangituista on käytetty myös sodan sääntöjen vastaisesti ihmiskilpinä.


title: Homs

text: Toukokuussa 2014 kapinalliset vetäytyivät suurimmasta osasta Homsia Syyrian hallituksen kanssa tekemänsä sopimuksen mukaisesti. Joulukuussa 2015 kapinalliset vetäytyivät saman tapaisen sopimuksen mukaan viimeisistä kaupungissa hallitsemistaan alueista jättäen koko kaupungin hallituksen joukkojen valvontaan. Kapinalliset hallitsevat edelleen alueita kaupungista pohjoiseen.


title: Homs

text: Syyrian vuoden 2004 väestönlaskennan mukaan Homsissa asui 652 609 henkilöä. Ennen sisällissodan alkua kaupungissa ja sen ympäristössä asui arviolta noin 1,5 miljoonaa henkilöä. Homsin asukkaiden valtaosa on sunnimuslimeja ja he asuttavat pääasiassa läntisiä, pohjoisia ja itäisiä kaupunginosia. Noin 10 % Homsin asukkaista on kristittyjä ja heitä asuu etenkin Homsin vanhassakaupungissa. Lisäksi noin 25 % asukkaista on alaviitteja ja heitä asuu kaupungin kaakkoisosissa.


title: Formula 1 -kausi 1991

text: Formula 1 -kausi 1991 oli historian 42. Formula 1-kausi. Se alkoi 10.3. Yhdysvalloista ja päättyi 3.11. Australiaan. Kuljettajien mestaruuden voitti Ayrton Senna ja valmistajien McLaren-Honda. Kausi 1991 oli muun muassa Mika Häkkisen ja Michael Schumacherin ensimmäinen.


title: Formula 1 -kausi 1991

text: Seuraavat tallit ja kuljettajat kilpailivat Formula 1 -luokan maailmanmestaruudesta kaudella 1991


title: Fear of the Dark Tour

text: Fear of the Dark Tour oli brittiläisen heavy metal -yhtyeen Iron Maidenin konserttikiertue, jolla promotoitiin yhtyeen vuonna 1992 julkaistua "Fear of the Dark" -studioalbumia.


title: Fear of the Dark Tour

text: Kiertueelta julkaistiin myös livealbumi ja konserttivideo "Live at Donington", joka nauhoitettiin Monsters of Rock -festivaalitapahtumassa jossa yhtye oli pääesiintyjänä.


title: Marshall McLuhan

text: Herbert Marshall McLuhan CC () oli kanadalainen kulttuurifilosofi.


title: Marshall McLuhan

text: Marshall McLuhanin vanhemmat olivat skotlantilais-irlantilaista syntyperää. McLuhan kävi koulunsa Winnipegissä, mihin perhe muutti, ja jatkoi edelleen opintojaan Manitoban yliopistossa. Alun perin McLuhanin oli tarkoitus valmistua insinööriksi, mutta hän vaihtoi alaa ja alkoi opiskella englanninkielistä kirjallisuutta. McLuhanin suosikkikirjailijoita olivat T. S. Eliot ja James Joyce. McLuhan väitteli tohtoriksi Cambridgen yliopistosta vuonna 1942. Kanadaan palattuaan hän työskenteli ensin Windsorin ja sitten Toronton yliopistossa, josta sai vakituisen viran vuonna 1952. Vuodesta 1968 alkaen hän johti kulttuurin ja teknologian keskusta. Hänellä oli vuoden (1967–1968) ajan oppituoli myös Fordhamin yliopistossa New Yorkissa.


title: Marshall McLuhan

text: McLuhanin ensimmäisen teos "The Mechanical Bride: Folklore of Industrial Man" (”Mekaaninen morsian: teollisen ihmisen kansanperinne”) ilmestyi vuonna 1951 ja vuonna 1962 julkaistiin teos "The Gutenberg Galaxy: the Making of Typographic Man". McLuhanin pääteoksena pidetään vuonna 1964 ilmestynyttä kirjaa "Understanding Media: the Extensions of Man", jonka Antero Tiusanen suomensi nimelle "Ihmisen uudet ulottuvuudet". Suomennos ilmestyi vuonna 1968 ja sen esipuheen laati Anto Leikola.


title: Marshall McLuhan

text: McLuhanilta on peräisin kuuluisa sanonta: ”väline on viesti” (). Hän tarkoitti sillä, että medioiden sisällöt eivät ole kovinkaan merkittäviä verrattuna itse välineen vaikutuksiin. Sittemmin hän kirjoitti kirjan "Medium is the Massage" (viestin on ”hierontaa”).


title: Marshall McLuhan

text: Toisin kuin Neil Postman, joka väitti television tuhoavan järkiperäisen keskustelun yhteiskunnassa, McLuhan näki television vaikuttavan myönteisesti kulttuuriin (Postman: "Huvitamme itsemme hengiltä", 1985).


title: Franz Viehböck

text: Franz Artur Viehböck (s. 24. elokuuta 1960 Wienissä) on itävaltalainen elektroniikkainsinööri ja Itävallan ensimmäinen avaruuslentäjä.


title: Franz Viehböck

text:
Hänet valittiin Clemens Lothallerien kanssa neuvostoliittolais-itävaltalaiselle "Austromir 91"-lennolle. He saivat Tähtikaupungissa kaksivuotisen koulutuksen kosmonauteiksi. Viehböck lensi avaruuteen 2. lokakuuta 1991 yhdessä venäläisen Aleksandr Volkovin ja kazakstanilaisen Toktar Aubakirovin kanssa Sojuz TM-13-avaruusaluksella Baikonurin kosmodromilta. Hän teki 15 koetta Mir-avaruusasemalla yhdessä Anatoli Arzebarskin ja Sergei Krikaljovin kanssa.
Lento kesti noin kahdeksan vuorokautta ja Viehböck laskeutui 10. lokakuuta 1991.


title: Franz Viehböck

text: Lennon jälkeen Viehböck kulutti kaksi vuotta lennosta kertomiseen. Sen jälkeen hän toimi Rockwell International -yhtiön palveluksessa Yhdysvalloissa. Hän nousi kansainvälisen liiketoiminnan johtajaksi Wieniin Rockwellillä, kun Boeing oli ostanut yhtiön ja Itävalta oli tilaamassa F/A-18-hävittäjiä. Sen jälkeen hänestä tuli teknologiajohtaja Niederösterreichin maakuntaan. Vuodesta 2004 hän on toiminut Berndorfer AG-yhtiön johdossa. Hän on naimisissa, perheessä on yksi tytär ja kaksi poikaa.


title: Antonio Inutile

text: Antonio Inutile (s. 12. toukokuuta 1985 Järvenpää) on suomalainen jalkapalloilija, joka edustaa Kakkosessa pelaavaa FC Honkaa. Hän on pelipaikaltaan hyökkääjä tai hyökkäävä keskikenttäpelaaja. Inutile on suomalaissyntyinen, mutta hänellä on italialaisia sukujuuria isänsä puolelta.


title: Antonio Inutile

text: Inutile aloitti pelaamaan jalkapalloa 10-vuotiaana Järvenpään Palloseurassa. Hän siirtyi 14-vuotiaana Helsingin Jalkapalloklubiin junioreihin, joita edusti puolitoista kautta. Kesken kauden 2001 hän vaihtoi FC Jokerien organisaatioon ja edusti kolmen kuukauden ajan seuran Ykkösessä pelannutta reservijoukkuetta FC Jokruja. Vuodeksi 2002 Inutile palasi JäPS:iin, tehden debyyttinsä miesten tasolla Kolmosessa. Hän pelasi Järvenpäässä vain puoli kautta, siirryttyään kesällä Turun Palloseuran A-junioreihin. Kaudeksi 2003 Inutile palasi Jokereihin, jossa pelasi puoli vuotta ennen siirtymistään Italian kuudennella sarjatasolla pelanneeseen AS Pescina Valle del Giovincoon.


title: Antonio Inutile

text: Sarjakauden päätyttyä Italiassa Inutile palasi takaisin Suomeen viimeistelemään opintonsa. Vuoden 2005 alussa hän liittyi HJK:n Kakkosessa pelanneen reservijoukkueen Klubi 04:n riveihin. Joukkue nousi kauden päätteeksi Ykköseen Inutilen onnistuen maalinteossa kahdeksan kertaa 18 ottelussa. Seuraavana kautena hän teki sarjatasoa ylempänä 19 ottelussa peräti 17 maalia, nousten hyvien otteidensa myötä tekemään liigadebyyttinsä HJK:n edustusjoukkueessa. Kaudeksi 2007 Inutile solmi sopimuksen Veikkausliiga-seura FC KooTeePeen kanssa. Yhden Kotkassa vietetyn vuoden jälkeen hän siirtyi Vaasan Palloseuraan, jota Inutile edusti neljän kauden ajan tehden 19 maalia 92 liigaottelussa.


title: Antonio Inutile

text: Talvella 2012 Inutile siirtyi Unkarin pääsarjajoukkue Lombard-Pápa TFC:iin. Hän pääsi kentälle yhdeksän kertaa sarjaotteluissa jääden maaleitta. Inutile palasi Suomeen ja teki syyskuussa loppukauden mittaisen sopimuksen Ykkösessä pelanneen PK-35 Vantaan kanssa. Maaliskuussa 2013 hän solmi yhden vuoden jatkosopimuksen joukkueen kanssa. Kaudeksi 2014 Inutile siirtyi Ykköseen nousseeseen HIFK:iin, tehden kahdeksan maalia 21 ottelussa joukkueen noustessa Veikkausliigaan. Alkuvuodesta 2015 Inutile teki sopimuksen Kakkosen sarjapaikalta uudestaan aloittavan FC Hongan kanssa.


title: Antonio Inutile

text: Inutile on edustanut Suomen alle 17-vuotiaiden jalkapallomaajoukkuetta kolmesti vuonna 2001.


title: Stabiilisuuden saari

text: Stabiilisuuden saari, vakaussaareke () on termi ydinfysiikassa, joka kuvaa mahdollisia alkuaineita, joilla on tietty määrä protoneja ja neutroneja. Protonien ja neutronien lukumääriä kutsutaan "maagisiksi luvuiksi" "(eng. "magic numbers")". Tämä mahdollistaa tiettyjen transuraanien isotooppien olevan vakaampia, eivätkä ne hajoa niin nopeasti.


title: Stabiilisuuden saari

text: Idean "saaresta" keksi yhdysvaltalainen ydinkemisti Glenn Theodore Seaborg. Hypoteesin mukaan atomin ydin, nuklidi, koostuu kuorista samalla tavalla kuin elektroniverho koostuu elektronikuorista. Molemmissa tapauksissa kuoret ovat energiatasoja, jotka ovat verrattain lähellä toisiaan. Kahden erillisen energiatason välillä on Seaborgin hypoteesin mukaan suhteellisen suuri aukko. Kun neutronit ja protonit täyttävät tietyn kuoren atomin ytimessä, nukleonien sidosenergia saavuttaa miniminsä, ja ydin on stabiilimpi eikä hajoa niin nopeasti kuin isotoopit, joilla näitä kuoria ei ole täytetty.


title: Stabiilisuuden saari

text: Tietylle kuorelle mahtuu vain tietty määrä protoneja ja neutroneja. Lukumäärää tietylle kuorelle mahtuvista nukleoneista sanotaan "maagisiksi luvuiksi". Yksi mahdollinen maaginen luku neutroneille on 184, ja sitä vastaavia protonin maagisia lukuja ovat 114, 120 ja 126, mikä tarkoittaisi sitä, että kaikkein kestävimmät isotoopit olisivat flerovium-298, unbinilium-304 ja unbiheksium-310.


title: Stabiilisuuden saari

text: Saarella esiintyvien alkuaineiden puoliintumisajasta ei olla päästy tiedeyhteisössä yksimielisyyteen. Osa fyysikoista ajattelee, että alkuaineet puoliintuvat muutamassa minuutissa. Toiset taas ajattelevat, että ne voisivat kestää jopa päiviä. Laskelmien mukaan alkuaineiden puoliintumisaika voisi olla hyvin pitkä, jopa miljardi vuotta. Mikäli alkuaineilla on hyvin pitkä puoliintumisaika, niillä voisi olla hyvin erikoisia käyttötarkoituksia muun muassa ydinfysiikassa. Kuitenkin muutamilla isotoopeilla on vain muutama neutroni liian vähän, jotta ne voisivat pysyä vakaina.


title: Stabiilisuuden saari

text: Epästabiilisuuden meri () on nimitys ydinfysiikassa, joka kuvaa alkuaineiden joukkoa, jossa alkuaineet ovat hyvin epävakaita ja niiden puoliintumisaika on alle mikrosekunti tai jopa alle nanosekunnin.


title: Viinitila Falcon Crest

text: Viinitila Falcon Crest oli amerikkalainen primetime-saippua, joka kertoi kahdesta rikkaasta viinitilaperheestä: Channingit ja Giobertit. Sarjan tapahtumapaikkana oli pieni Tuscany Valleyn kaupunki läheltä San Franciscoa.


title: Viinitila Falcon Crest

text: Sarjaa esitettiin CBS:llä. Ensimmäinen jakso nähtiin Yhdysvalloissa 4. joulukuuta 1981 ja viimeinen jakso 17. toukokuuta 1990. Sarjaa tehtiin yhteensä 227 jaksoa. Sarjassa näyttelivät mm. Jane Wyman, Lorenzo Lamas, Anne Archer ja Eddie Albert.


title: Ruukin runni

text: Ruukin runni eli Rasulan louhos sijaitsee Kuortaneen kunnan Länsirannan kylässä. 1700-luvulla runnista louhittiin noin 500 tonnia kuparimalmia.


title: Ruukin runni

text: Kivisen metsäautotieltä johtaa viitoitettu noin 1,2 kilometrin polku runnille. Louhos on puhdistettu ja aidattu. Paikalla on esitetaulu.


title: No Prayer on the Road

text: No Prayer on the Road oli brittiläisen heavy metal-yhtye Iron Maidenin konserttikiertue, jolla promotoitiin yhtyeen vuonna 1990 julkaistua "No Prayer for the Dying"-studioalbumia. Kiertue oli myös yhtyeen uuden kitaristin, Janick Gersin, ensimmäinen Iron Maidenin kanssa.


title: No Prayer on the Road

text:
"No Prayer on the Road" avattiin 19. lokakuuta 1990 julkisuudelta salassa pidetyllä esiintymisellä Englannissa, Milton Keynesin kaupungissa sijaitsevassa Woughton Centressä, ja kyseinen esiintyminen oli Gersin ensimmäinen julkinen konsertti Iron Maidenin kitaristina. Gers korvasi yhtyeen jättäneen kitaristin Adrian Smithin, joka tosin palasi yhtyeeseen vuonna 1999 jonka jälkeen Iron Maiden on soittanut kolmen kitaristin, eli Gersin, Smithin ja Dave Murrayn, voimin.
Kiertue koostui kaikkiaan 106 esiintymisestä. Suomeen kiertue poikkesi 12. marraskuuta 1990, jolloin yhtye esiintyi Helsingin jäähallissa lämmittelijänään thrash metal-yhtye Anthrax.
Tähdellä (*) merkittyjä kappaleita ei soitettu säännöllisesti kiertueen jokaisessa konsertissa, vaan ne olivat konserttien settilistoissa satunnaisesti.


title: Paul Henderson

text: Paul Henderson (s. 28. tammikuuta 1943, Lucknow, Ontario, Kanada) on entinen jääkiekkoilija. Laitahyökkääjä Henderson pelasi 13 kautta National Hockey Leaguessa seuroinaan Detroit Red Wings, Toronto Maple Leafs ja Atlanta Flames. Hänet muistetaan parhaiten Kanadan Neuvostoliittoa vastaan vuonna 1972 pelaaman Summit Series -sarjan voittomaalin tekijänä.


title: Paul Henderson

text: Liigaa vaihdettuaan Henderson pelasi vielä vuoden 1974 Summit Series -tapahtumassa Neuvostoliittoa vastaan; tällöin jalkeilla eivät kuitenkaan olleet Kanadan kaikki parhaat pelaajat, vaan ainoastaan WHA:ta edustaneet kiekkoilijat. Henderson oli siirtynyt samana vuonna pelaamaan WHA:han, Toronto Toros -seuraan. Seuran muutettua Birminghamiin, USA:n Alabamaan hän jatkoi sen uudessa Birmingham Bulls -joukkueessa kunnes se siirtyi CHL-liigaan vuonna 1979.


title: Paul Henderson

text: Henderson palasi NHL:ään vielä loppukaudeksi 1980, Atlanta Flamesin vahvuuteen. Seuraavalla kaudella hän vielä jatkoi CHL:n Birmingham Bullsissa kunnes lopetti vuonna 1981.


title: Paul Henderson

text: Se, että Hendersonia ei ole koskaan valittu Hockey Hall of Fameen, on synnyttänyt ristivetoa – on ilmeistä, että pohjoisamerikkalaisessa kiekkoilussa voittomaalin tekoa vuoden 1972 Summit Seriesissä ei sinänsä pidetä riittävänä meriittinä lajin kunniagalleriaan pääsemiseksi.


title: Paul Henderson

text: NHL:ssä Henderson teki yhteensä 236 maalia ja 477 tehopistettä kaikkiaan 707 ottelussa.


title: Roberto Bellarmino

text: Pyhä Roberto Francesco Romolo Bellarmino S.J. (4. lokakuuta 1542 Montepulciano – 17. syyskuuta 1621 Rooma) oli renessanssiaikainen italialainen katolisen kirkon kardinaali, jesuiitta, kirjoittaja, teologi, piispa, miespyhimys ja kirkonopettaja. Mies on kanonisten lakimiesten, kanonistien, katekeettojen, katekumeenien, Cincinnatin arkkihiippakunnan ja Ohion suojeluspyhimys, sekä hänen tunnuksiaan ovat kardinaalin punainen hattu, kirkonopettajuutta symboloiva kirja ja pukeutuminen kardinaalin punaisiin vaatteisiin. Pyhimys julistettin autuaaksi 1923, paavi Pius XI julisti hänet pyhimykseksi 1930 ja 17. syyskuuta 1931 järjestyksessä 27. kirkonopettajaksi. Hänen juhlapäiväänsä vietetään 17. syyskuuta eli päivänä, jona hän kuoli 78-vuotiaana. Mies tunnetaan erityisesti vastareformaation johtavana hahmona ja Trenton kirkolliskokouksen dekreettien tukijana. Hän oli myös paavien neuvonantaja, pyhän Aloysius Gonzagan (1568-1591) hengellinen ohjaaja ja auttoi pyhää Frans Salesilaista (1567-1622) saamaan hyväksynnän perustamalleen ja 1610 muodostetulle sääntökunnalleen "Ordo Visitationis Beatissimae Mariae Virginis."


title: Roberto Bellarmino

text: Pyhän Roberton elämä voidaan jakaa seuraaviin vaiheisiin:Pyhä Roberto syntyi Montepulcianossa 4. lokakuuta 1542 kolmanneksi aatelistoon kuuluvien Vincent Bellarminon ja Cynthia perheen yhteensä kymmenestä lapsesta. Perhe ei ollut erityisen rikas tai mahtava, mutta Roberton äiti oli kardinaali Marcello Servinin, myöhimmin paavi Marcellus II:ksi vuonna 1555 valitun miehen sisarpuoli, sekä omistautunut almujen, rukouksen, mietiskelyn, paastoamisen ja mortifikaation harjoittaja. Bellarmine liittyi nuorena miehenä jesuiittoihin vuonna 1560 ja opiskeltuaan Roomassa, Mondovissa ja Paduassa hänet lähetettiin vuonna 1569 Louvainiin, missä hänet vihittiin papiksi vuonna 1570 ja hän alkoi opettaa teologiaa. Vuonna 1576 hänet kutsuttiin virkaan takaisin Italiaan Roomaan, jossa hän työskenteli 12 vuotta ja laati tärkeimmän, kolmiosaisen teoksensa "De Controversiis." (1586–93) Paavi Klemens VIII teki miehestä ensin vuonna 1596 henkilökohtaisen teologisen neuvonantajansa ja myöhemmin kardinaalin vuonna 1599 koska "hänellä ei ollut vertaista oppineisuudessa" ja vuonna 1602 Capuan arkkipiispan. Myöhemmin vuonna 1605 pyhä Bellarmino kutsuttiin takaisin Roomaan, jossa hän vietti loppuelämänsä kunnioitettuna paavillisena neuvonantajana. Vuonna 1610 hän kirjoitti paavin valtaa puolustavan kirjan "De Potestate Summi Pontificis in Rebus Temporalibus". Pyhimys kuoli 78-vuotiaana Roomassa 17. syyskuuta 1621, jolloin myös huomattiin, että hän oli kaikessa hiljaisuudessa antanut pois kaikki rahansa, eikä jäljellä ollut varaa edes maksaa hänen hautajaiskulujaan.


title: Roberto Bellarmino

text: Pyhän Roberton elinaikana hallitsivat seuraavat paavit: Paavali III, (1534-49) Julius III, (1550-55) Marcellus II, (1555) Paavali IV, (1555-59) Pius IV, (1559-65) pyhä Pius V, (1566-1572) Gregorius XIII, (1572-85) Sixtus V, (1585-90) Urbanus VII, (1590) Gregorius XIV, (1590-91) Innocentius IX, (1591) Klemens VIII, (1592-1605) Leo XI, (1605) Paavali V (1605-21) ja Gregorius XV. (1621-23)


title: Roberto Bellarmino

text: Pyhä Roberto laati eläessään ainakin kaksi katekismusta paavi Klemens VIII:n toimesta, sekä paljon muita kiisteleviä, katekeettisia ja eksegeettisiä teoksia.


title: Roberto Bellarmino

text: Pyhän Roberton kerrotaan kirjoittaneen ainakin seuraavat 7 kiistelevää teosta:


title: Roberto Bellarmino

text:
Mies laati myös ainakin seuraavat 11 katekeettista ja hengellistä teosta:
Pyhimys laati myös seuraavat 3 eksegeettistä ja muuta teosta:


title: Roberto Bellarmino

text: Roomalaiskatolisessa messussa pyhää Robertoa on muistettu hänen juhlapäivänään seuraavanlaisella latinankielisellä kollehtarukouksella:


title: Roberto Bellarmino

text: ""Orémus." "Deus, qui ad errórem insídias repelléndas et apostólicæ Sedis iura propugnánda, beátum Robértum Pontíficem tuum atque Doctórem mira eruditióne et virtúte decorásti: eius méritis et intercessióne concéde; ut nos in veritátis amóre crescámus et errántium corda ad Ecclésiæ tuæ rédeant unitátem"."


title: Tommaso Caccini

text: Tommaso Caccini (1574–1648) oli italialainen kirkkoisä.


title: Tommaso Caccini

text: Caccini syntyi Firenzessä ja valitsi uskonnollisen elämän ennen viidettätoista elinvuottaan. Hän valitsi Dominikaanisen vaihtoehdon ja liittyi San Marcon luostariin. Pian hän ositti saarnaajan taitonsa.


title: Tommaso Caccini

text: Caccini oli Galileo Galilein vihamies. Hän oli muun muassa Galilein vuoden 1633 inkvisitio-oikeudenkäynnin taustavaikuttaja.


title: Bobby Schottkowski

text: Bobby Schottkowski oli saksalaisen thrash metal -yhtye Sodomin rumpali vuosina 1997–2010. Ennen Sodomia hän on soittanut yhtyeessä Crows.


title: Vasili Degtjarjov

text: Vasili Aleksejevitš Degtjarjov (, 2. tammikuuta 1880, Tula – 16. tammikuuta 1949, Moskova) oli neuvostoliittolainen asesuunnittelija, joka suunnitteli useita puna-armeijan 1920-luvun lopulta lähtien käyttämiä konepistooli-, konekivääri- ja panssarintorjuntakiväärimalleja. Tunnetuin ja valmistetuin Degtjarjovin suunnittelemista aseista on Degtjarjov DP-27 -pikakivääri.


title: Richard Montgomery

text: Richard Montgomery (2. joulukuuta 1736 Swords, Irlanti – 31. joulukuuta 1775 Quebec, Kanada) oli amerikanirlantilainen upseeri, joka taisteli Amerikan vallankumouksen aikaan siirtomaiden armeijassa kenraalimajurina.


title: Richard Montgomery

text: Montgomery syntyi Irlannissa ja palveli brittiarmeijassa seitsenvuotisen sodan aikaan sekä Kanadassa että Karibialla. Palattuaan takaisin Britanniaan hän kääntyi siirtomaiden itsenäisyyden kannalle ja muutti New Yorkiin vuonna 1772. Hänet valittiin jo kolmen vuoden päästä New Yorkin maakuntaedustajaksi.


title: Richard Montgomery

text: Montgomery liittyi prikaatikenraalina Yhdysvaltain vapaussotaan ja johti joukkojaan Kanadaan, missä hän valtasi kaksi linnoitusta ja Montrealin kaupungin.


title: Richard Montgomery

text: Hän kuoli yrittäessään vallata Québecin kaupungin vuoden 1775 viimeisenä päivänä. Britit tunnistivat hänen ruumiinsa ja järjestivät hautajaiset sotilaallisin kunnianosoituksin. Vuonna 1818 hänen ruumiinsa siirrettiin New Yorkiin.


title: Unbibium

text: Unbibium on väliaikaisnimi alkuaineelle, jonka järjestysluku on 122 ja kemiallinen merkki Ubb. Alkuaine on transuraani ja sitä yritettiin ensimmäisen kerran syntetisoida vuonna 1972 neuvostoliittolaisessa JINR-tutkimuskeskuksessa Dubnassa. Sittemmin samaa yritettiin Gesellschaft für Schwerionenforschung vuonna 2000. Huhtikuun lopulla vuonna 2008 Jerusalemin heprealaisen yliopiston professori Amnon Marinovin johtama työryhmä väitti löytäneensä alkuainetta luonnosta thoriumesiintymän läheisyydestä. Väite sai tiedeyhteisöltä voimakasta kritiikkiä jo sen vuoksi, että aineen syntetisoiminen on äärimmäisen hankalaa ja sen puoliintumisajaksi väitettiin 10 vuotta. Muut raskaat alkuaineet hajoavat sekunnin murto-osassa kevyemmiksi alkuaineiksi. Jos Marinovin havainto on oikea, on unbibium ensimmäinen löydetty raskas alkuaine yli 50 vuoteen.


title: Arcetri

text: Arcetri on alue Firenzessä keskustasta etelään olevilla kukkuloilla. Siellä on lukuisia historillisesti merkittäviä rakennuksia kuten Galileo Galilein talo "Villa il Gioiello", "San Matteon konvekti" ja "Torre del Gallo". Siellä on myös observatorio "Osservatorio Astrofisico di Arcetri" ja "San Leonardo in Arcetri"n kirkko.


title: Arcetri

text: Galileo Galilei kuoli Arcetrissa 8. tammikuuta 1642.


title: Bernardus Chartreslainen

text: Bernardus Chartreslainen (, k. 1125) oli ranskalainen uusplatonilainen filosofi ja yliopistomies. Hänen syntymäaikaansa ja -paikkaansa ei tunneta, mutta hänen uskotaan olevan bretoni. Hänen on arveltu olevan Theodoricus Chartreslaisen vanhempi veli.


title: Bernardus Chartreslainen

text: Bernardus kirjattiin Chartresin katedraalikoulun oppilaaksi ennen vuotta 1117 ja hän oli koulun kanslerina vuoteen 1124. Suurin osa siitä, mitä Bernardus Chartreslaisen työstä tunnetaan, on välittynyt hänen oppilaidensa kautta. Platon-kommentaari "Glosae super Platonem" on mahdollisesti hänen kirjoittamansa.


title: Argentiinan Grand Prix 1958

text: Argentiinan Grand Prix 1958 oli Formula 1 -sarjan osakilpailu, joka ajettiin 19. tammikuuta 1958 Autódromo Oscar Alfredo Gálvez -radalla. Kilpailu oli kauden avauskilpailu, ja sen voitti Stirling Moss.


title: Monacon Grand Prix 1958

text: Monacon Grand Prix 1958 oli Formula 1 -sarjan osakilpailu, joka ajettiin 18. toukokuuta 1958 Monacossa. Kilpailun voitti Maurice Trintignant, jolle voitto oli kauden ensimmäinen.


title: Hollannin Grand Prix 1958

text: Hollannin Grand Prix 1958 oli Formula 1 -sarjan osakilpailu, joka ajettiin 26. toukokuuta 1958 Circuit Park Zandvoort -radalla. Kilpailun voitti Stirling Moss, jolle voitto oli kauden toinen.


title: Armfelt (Salo)

text: Armfelt on Salon kaupunginosa aivan ydinkeskustassa. Se rajoittuu Salonjokeen, rantarataan, seututiehen 110, Turuntiehen ja Helenankatuun.


title: Armfelt (Salo)

text: Alueella sijaitsevat Salon rautatieasema, linja-autoasema, Salon seudun terveyskeskuksen läntinen terveysasema, Salon kaupunginkirjasto sekä kauppakeskukset Plaza ja Linjuri.


title: Armfelt (Salo)

text: Alueella sijaitsi Salon ensimmäinen elokuvateatteri Keskus jonka nimi muutettiin vuonna 1936 Tähti-kinoksi.


title: Marina Gamba

text: Marina Gamba Venetsialainen (n. 1577 – 1619) oli Galileo Galilein kolmen aviottoman lapsen äiti.


title: Marina Gamba

text: Yhdellä lukuisista käynneistään Venetsiassa Galilei tapasi Marina di Andrea Gamba -nimisen nuoren naisen. Marina Gamba muutti Galilein Padovan asuntoon ja synnytti hänelle kolme lasta. Lapset olivat Virginia (s. 16. lokakuuta 1600), myöhemmin sisar Maria Celeste; Livia (s. 1601), myöhemmin sisar Arcangela ja Vincenzio (s. 1606). Kenenkään kolmen kastetodistuksessa ei mainita Galileita isäksi. Virginia on merkitty Marina Venetsialaisen haureuden tuotteeksi, Livian isää ei ole merkitty lainkaan ja Vincenzion isä on merkitty epäselväksi.


title: Marina Gamba

text: Kun Galilei jätti Padovan lopullisesti ottaakseen vastaan paikan Medicien hovissa Firenzessä 1610 hän otti kaksi tytärtään mukaansa mutta jätti Marina Gamban ja neljävuotiaan Vincenzion. Muutama vuosi myöhemmin Vincenziokin muutti Firenzeen. 1613 Marina Gamba nai Giovanni Bartoluzzin. Galilei piti kuitenkin ilmeisesti hyvät yhteydet Marinaan ja Bartoluzziin.


title: Marina Gamba

text: Galilei laittoi tyttärensä luostariin. Hänellä ei olisi ollut varaa tyttäriensä myötäjäisiin.


title: Indianapolis 500 1958

text: Indianapolis 500 1958 oli Formula 1 -sarjan osakilpailu, joka ajettiin 30. toukokuuta 1958 Indianapolis Motor Speedway -radalla. Kilpailun voitti Jimmy Bryan.


title: Belgian Grand Prix 1958

text: Belgian Grand Prix 1958 oli Formula 1 -sarjan osakilpailu, joka ajettiin 15. kesäkuuta 1958 Spa-Francorchamps'n radalla. Kilpailun voitti Tony Brooks, jolle voitto oli kauden ja uran ensimmäinen.


title: Ranskan Grand Prix 1958

text: Ranskan Grand Prix 1958 oli Formula 1 -sarjan osakilpailu, joka ajettiin Reims-Gueux -radalla 6. heinäkuuta 1958. Kilpailun voitti Mike Hawthorn, jolle voitto oli kauden ensimmäinen.


title: Britannian Grand Prix 1958

text: Britannian Grand Prix 1958 oli Formula 1 -sarjan osakilpailu, joka ajettiin 19. heinäkuuta 1958 Silverstonen radalla. Kilpailun voitti Peter Collins, jolle voitto oli kauden ensimmäinen.


title: Britannian Grand Prix 1958

text: * "korvasi Bernie Ecclestonen"


title: Saksan Grand Prix 1958

text: Saksan Grand Prix 1958 oli Formula 1 -sarjan osakilpailu, joka ajettiin 3. elokuuta 1958 Nürburgringin radalla.


title: Saksan Grand Prix 1958

text: Osallistujien lisäämiseksi kilpailun järjestäjät antoivat Formula 2 -autojen osallistua kilpailuun. Kaksi kilpailua käytiin samaan aikaan, mutta Formula 2 -osallistujat (tuloksissa keltaisella) eivät taistelleet F1-pisteistä.


title: Saksan Grand Prix 1958

text: Peter Collins menehtyi kierroksella 11 sattuneen onnettomuuden takia, ja Tony Brooks ajoi voittoon.


title: Portugalin Grand Prix 1958

text: Portugalin Grand Prix 1958 oli Formula 1 -sarjan osakilpailu, joka ajettiin 24. elokuuta 1958 Circuito da Boavista -radalla. Kilpailun voitti Stirling Moss, jolle voitto oli kauden kolmas. Kilpailu oli ensimmäinen Portugalin Grand Prix.


title: Italian Grand Prix 1958

text: Italian Grand Prix oli Formula 1 -sarjan osakilpailu, joka ajettiin 7. syyskuuta 1958 Monzan radalla. Kilpailun voitti Tony Brooks, jolle voitto oli kauden kolmas.


title: Marokon Grand Prix 1958

text: Marokon Grand Prix 1958 oli Formula 1 -sarjan osakilpailu, joka ajettiin 19. lokakuuta 1958 Ain-Diab -radalla. Kilpailu oli kauden viimeinen, ja sen voitti Stirling Moss, jolle voitto oli kauden neljäs.


title: Marokon Grand Prix 1958

text: Stuart Lewis-Evans menehtyi kilpailussa sattuneessa onnettomuudessa.


title: Hermanni (Salo)

text: Hermanni on Salon kaupunginosa aivan ydinkeskustassa. Se rajoittuu Salonjokeen, Salon toriin, Vähäjokeen, Oskarinkatuun ja Inkerinkatuun.


title: Hermanni (Salo)

text: Alueella sijaitsee Hermannin koulu


title: Hermanni (Salo)

text: Alueella sijaitsi myös yksi Salon elokuvateattereista Kiva.


title: Lehtovaara (Ilomantsi)

text: Lehtovaara on pieni itäsuomalainen kylä. Se sijaitsee Pohjois-Karjalassa Ilomantsin kunnassa noin 20 kilometriä keskustaajamasta koilliseen Hattuvaaraan päin. Kylän erikoisuutena on ruotsalaistalot. Lähistöllä on hieno, rakentamaton järvialue hiekkapohjaisine kauniine järvineen.


title: Lehtovaara (Ilomantsi)

text: Lehtovaarassa toimi oma Naurisvaaran kyläkoulu vuoden 2004 kevätlukukauden loppuun asti, koulu lakkautettiin 1.8.2004 .


title: Lehtovaara (Ilomantsi)

text: Lehtovaaraan kuuluu myös pienempi kylä Naurisvaara. Kyläyhdistys toimii Lehtovaara–Korentovaaran nimellä.


title: Guy Carleton

text: Guy Carleton, paroni Dorchester, (3. syyskuuta 1724, Strabane, Irlanti – 10. marraskuuta 1808, Maidenhead, Englanti) oli brittiläinen kenraali. Hän toimi Quebecin provinssin kenraalikuvernööri vuosina 1768–1778 ja 1785–1795 sekä varakuvernöörinä 1766–1768. Hän oli myös brittijoukkojen ylipäällikkönä Yhdysvaltain vapaussodan loppuvaiheessa 1782–1783. Hän oli taitava strategikko, mutta taktiikassa huomattavasti heikompi.


title: Guy Carleton

text: Kenraali Carleton torjui amerikkalaisten hyökkäyksen Quebeciin vuonna 1775. Hän ajoi siirtomaiden joukot Trois-Rivièresin kaupungin taakse ja komensi brittilaivastoa Valcourin saaren taistelussa vuonna 1776, jossa amerikkalaisten laivat tuhottiin.


title: Guy Carleton

text: Yorktownin piirityksen päätyttyä brittikenraali Cornwallisin antautumiseen Carleton nimitettiin brittiarmeijan ylipäälliköksi Henry Clintonin tilalle vuonna 1782. Carletonin tehtäväksi jäi lähinnä brittijoukkojen evakuoiminen Britannian päätettyä tehdä rauhan ja tunnustaa Yhdysvallat. Sen jälkeen ylipäälliköksi tuli vuonna 1783 John Campbell.


title: Guy Carleton

text: Carleton jäi eläkkeelle vuonna 1796 ja muutti tällöin Britanniaan.


title: Sonny Boy Williamson

text: Sonny Boy Williamson on taiteilijanimi, jota ovat käyttäneet kaksi hyvin tunnettua bluesia soittavaa yhdysvaltalaista huuliharpistia. He eivät olleet toisilleen sukua ja nimien perässä olevat järjestysnumerot noudattavat vain yleisesti noudatettua käytäntöä sekaannusten välttämiseksi. Sonny Boy Williamson II syntyi 15 vuotta aiemmin, mutta hän tuli tunnetuksi artistiksi vasta reilusti yli 50-vuotiaana, jolloin ”ensimmäinen” Sonny Boy Williamson oli jo kuollut.


title: Formula 1 -kausi 1959

text: Formula 1 -kausi 1959 oli kymmenes Formula 1 -kausi. Se alkoi 10. toukokuuta ja päättyi 12. joulukuuta 1959 yhdeksän kilpailun jälkeen. Mestaruuden vei nimiinsä Jack Brabham ja talleissa Cooper.


title: Lehtovaara

text: Lehtovaara voi tarkoittaa:Lehtovaara on suomenkielinen sukunimi. Tunnettuja nimenkantajia ovat:


title: Hat Yai

text: Hat Yai () on kaupunki Thaimaassa lähellä Malesian rajaa. Vuonna 2000 kaupungissa oli 187 920 asukasta. Väestöstä on suurempi osuus muslimeita ja etnisiä kiinalaisia kuin muissa alueen kaupungeissa. Hat Yai on Songhlan provinssin suurin kaupunki, mutta Songkhla on provinssin pääkaupunki.


title: Hat Yai

text: Hat Yaissa on kansainvälinen lentoasema ja rautatieasema. Myös valtatie kulkee sen kautta. Kaupunki on kasvanut rautatien risteysaeman ympärille. Asema siirrettiin nykyiseen paikkaan 1922, koska sen edellinen sijainti oli tulva-aluetta. Hat Yai sijaitsee noin 30 km rannikosta.


title: Lalitpur

text: Lalitpur voi tarkoittaa ainakin seuraavia asioita:


title: Basilica di Santa Croce

text: Basilica di Santa Croce (Pyhän ristin basilika) on Firenzen fransiskaanien pääkirkko ja katolisen kirkon kirkko.


title: Basilica di Santa Croce

text: Legendan mukaan Santa Crocen perusti itse Franciscus Assisilainen. Nykyisen kirkon rakentaminen aloitettiin kuitenkin luultavasti 1294 ja sen maksoivat kaupungin rikkaimmat suvut. Paavi Eugenius IV vihki sen 1442.


title: Basilica di Santa Croce

text: Kirkko on suuri. Sen huomattavia ominaisuuksia ovat kuusitoista kappelia, joista monet on koristeltu Giotton ja hänen oppilaidensa freskoilla, sekä kuolinmuistomerkit. 1560 sisustan uudisti Giorgio Vasari vahingoittaen kirkon koristuksia. Uusgoottilainen Nicolò Matasnin käsialaa oleva fasadi on vuosilta 1857–1863. Irrallinen kellotorni rakennettiin 1842.


title: Basilica di Santa Croce

text: Noviisien kappelin on suunnitellut Michelangelo Buonarroti Cosimo de’ Medicin tilauksesta. Se valmistui noin 1445.


title: Basilica di Santa Croce

text: Vuoden 1966 tulva vahingoitti kirkon sisätiloja. Silloinen vedenkorkeus on merkitty pylväisiin.


title: Basilica di Santa Croce

text: Santa Croce on monien merkkihenkilöiden viimeinen leposija. Sinne on haudattu Michelangelo Buonarroti, Gioacchino Rossini ja Niccolò Machiavelli. Galileo Galilei sai kristilliset hautajaiset 95 vuotta kuolemansa jälkeen. Kirkossa on Danten muistomerkki, mutta hänet on haudattu Ravennaan.


title: Basilica di Santa Croce

text: Kirkossa on myös seuraavien henkilöiden muistomerkit:


title: Ӑ

text: Ӑ on kyrillinen kirjain. Se sisältyy tšuvassin aakkosiin ja on aakkosjärjestyksessä toinen kirjain. Se esiintyy ensi kerran Ivan Jakovlevin vuonna 1873 julkaisemassa tšuvassin aakkostossa.


title: Ӑ

text: Ӑ on tšuvassissa pyöreän takavokaalin merkki. Se ääntyy aina redusoituneena ja voi esiintyä painollisena vain monitavuisen sanan ensimmäisessä tavussa. Sen äännearvo vaihtelee välisestä keskivokaalista [] pyöreään puoliväljään takavokaaliin [ɔ]. Äänne on hyvin lyhyt ja usein niin redusoitunut, että jää lähes ääntymättä.


title: Diane Lane

text: Diane Colleen Lane (s. 22. tammikuuta 1965 New York, Yhdysvallat) on yhdysvaltalainen näyttelijä. Hänet tunnetaan etenkin rooleista elokuvissa "Meren raivo" (2000), "Kohtalokas syrjähyppy" (2002) ja "Toscanan auringon alla" (2003).


title: Pathein

text: Pathein, aiemmalta nimeltään Bassein, on kaupunki Myanmarissa. Vuonna 2011 siellä oli noin 132 000 asukasta.


title: Pathein

text: Pathein sijaitsee Iravadi-joen suistossa, ja vaikka se on kaukana valtameren rannikosta, melko suuretkin alukset pääsevät Pathein satamaan, josta rahti voi jatkaa rautatien päärataa pitkin. Pathai on riisinkäsittelyn ja ulkomaankaupan keskeinen paikka.


title: Pathein

text: Kaupungin nimi pathai tulee burmankielen muslimia tarkoittavasta sanasta pathi. Brittiläiset siirtomaaisännät muuttivat sen muotoon Bassein. Kaupungissa on perinteisesti ollut paljon arabi- ja intialaistaustaisia kauppiaita. Siellä on myös merkittävät karen- ja rakhine-heimojen vähemmistöt. Sen sijaan moonilaisia on kovin vähän, vaikka Pathein on aikoinaan ollut osa heidän kuningaskuntaansa. Patheinin tunnetuimpia tuotteita ovat värikkäät päivänvarjot. Siellä on myös useita merkittäviä buddhalaisia temppeleitä.


title: No Anaesthesia!

text: No Anaesthesia! on Stonen vuonna 1989 julkaistu toinen albumi. Sitä pidetään yleisesti yhtyeen läpimurtolevynä, sekä suomalaisen metallimusiikin pioneeriteoksena. Levyltä julkaistiin singlenä kappale ”Back to the Stone Age”. Albumin nimi on viittaus Metallican ensimmäisellä levyllä julkaistuun basisti Cliff Burtonin soolokappaleeseen ”Anesthesia (Pulling Teeth)”. Albumilla Stonen musiikki on paljon monimutkaisempaa ja teknisempää kuin ensimmäisellä levyllä.


title: No Anaesthesia!

text: Albumi ylsi Suomen virallisen listan sijalle 15, ja se pysyi listalla yhteensä 3 viikkoa.


title: No Anaesthesia!

text: Kaikki kappaleet sovittanut Stone.


title: No Anaesthesia!

text: A-puoli


title: No Anaesthesia!

text: B-puoli


title: Uri

text: Uri on yksi Sveitsin 26 kantonista ja yksi neljästä alkuperäisestä vanhan valaliiton kantonista.


title: Uri

text: Uri on väkiluvultaan Sveitsin toiseksi pienin: vuoden 2016 lopussa kantonissa oli 36 145 asukasta. Kantonin pinta-ala on 1 076 neliökilometriä. Kantonin hallinnollinen keskus ja suurin kaupunki on Altdorf. Andermatt on tunnettu talviurheilukeskus Urissa.


title: Uri

text: Uri sijaitsee maan keskiosassa Gotthardin solan ja Vierwaldstätterseen välillä. Suuri osa kantonin alueesta on vuoristoa ja kaikkiaan 54 % pinta-alasta on tuottamatonta aluetta. Urin länsiosa on osa Urin Alppeja, itäosa Glarusin Alppeja ja eteläosa Gotthardin massiivia.


title: Uri

text: Kantonin keskuspaikka on Altdorf, jossa oli vuoden 2016 lopussa 9 211 asukasta. Kaikkiaan kantonissa on 20 kuntaa:


title: Uri

text: Urin asutus on keskittynyt Reussin ja sen sivujokien laaksoihin. Uri on enimmäkseen saksankielistä aluetta: vuonna 2014 93 prosenttia kantonin asukkaista oli saksankielisiä. Vuonna 2015 oli 12 prosenttia asukkaista ulkomaalaisia.


title: Uri

text:
Urin työpaikat (yhteensä 18 000) jakaantuivat vuonna 2014 sektoreittain seuraavasti:
Kantonin suurimmat työantajat olivat vuonna 2008 Dätwyler Cables und Rubber AG, kantonin hallinto ja kantonin sairaala.


title: Uri

text: Useat valtakunnalliset liikenneväylät kulkevat Urin kautta:


title: Vantaan Kiekko

text: Vantaan Kiekko (VaKi) on vuonna 1974 perustettu vantaalainen jääkiekkoseura. Parhaimmillaan VaKi:n edustusjoukkue pelasi I-divisioonaa. Nousu I-divisioonaan tapahtui kauden 1986-1987 päätteeksi. Seura kuitenkin putosi sarjasta kauden 1988 jälkeen sijoituttuaan sijalle 12 ja oli näin sarjan viimeinen. Näihin aikoihin seuran junioritoiminta oli laajaa eri ikäluokissa.


title: Vantaan Kiekko

text: Vantaan Kiekon A-juniorit nousivat kauden 1989 päätteeksi A-nuorten I-divisioonaan. I-divisioonakauden valmentajakaksikkona toimi Hannu Lepistö ja Jari "Peltsi" Peltonen. Pelaajisto koostui vuonna 1969-1972 syntyneistä pelaajista.


title: Vantaan Kiekko

text: Vantaan Kiekon miesjoukkue luopui 1989 II-divisioonapaikastaan ja päätti aloittaa uudelleen IV-divisioonasta. Parhaimmillaan Vantaan Kiekkon miesjoukkue karsi 90-luvulla II-divisioonaan pääsystä, mutta ei ihan onnistunut nousussaan. 90-luvulla VHT:n (Vantaan Hockey Team) kaaduttua talousvaikeuksiin ja lopetettua toimintansa alkoi VHT:n organisaatiosta tulla henkilöitä Vantaan Kiekkoon. Näistä ajoista alkoi nykyisen Kiekko-Vantaan taival.


title: Vantaan Kiekko

text: Viimeisin Vantaan Kiekon edustusjoukkue (VaKi HT) pelasi kauden 2006-2007 osan kautta II-divisioonaa, kunnes erotettiin sarjasta joulutauon aikana syystä, joka vieläkin on epäselvä. Vantaan Kiekko ry ei ole entinen jääkiekkoseura, vaikka sillä ei juuri nyt ole sarjapaikkaa tai joukkuetta missään ikäluokassa. Joukkueita ei ole, koska Vantaan Kiekko ry:lle ei ole annettu Vantaalla jäävuoroja ollenkaan.


title: Vantaan Kiekko

text: Vantaan Kiekko ry on Suomen Jääkiekkoliitto ry:n jäsen ja omistaa myös huomattavan määrän osakkeita Myyrmäen Urheiluhallit Oy:ssä, joka hallinnoi Myyrmäen Urheilupuistossa jää- ja muita liikuntahalleja.


title: Vantaan Kiekko

text: Seuran toimintaan on kuulunut jääkiekon lisäksi lentopallo. Seuran puheenjohtajana toimii Kim Pihl vuodesta 2005. Seura kuuluu TUL:iin.


title: Qom

text: Qom (, kirjoitetaan myös "Qum" tai "Kum") on kaupunki ja Qomin provinssin hallinnollinen keskus Iranin keskiosassa. Vuoden 2011 väestönlaskennan mukaan kaupungissa oli 1 074 036 asukasta. Qom on šiiamuslimien pyhä kaupunki ja tärkeä pyhiinvaelluskohde. Tärkeän kaupungista tekee siellä sijaitseva Imaami Rezan sisaren Fatima bint Musan hauta, jonka päälle on sittemmin 1600-luvulla rakennettu kultakupolinen pyhättö. Sen lähistölle on myös haudattu monia safavidikuninkaita. Qom oli yksi Iranin vallankumouksen keskuksista.


title: Qom

text: Qom sijaitsee 147 kilometriä Teheranista etelään ja noin 255 kilometriä Esfahanista pohjoiseen. Alue on Teheranin Etelä-Iraniin yhdistävien maanteiden ja rautateiden solmukohta. Kaupunki on rakennettu syvänteeseen Qomjoen varrelle. Joki virtaa Zagrosvuorilta kaupungin länsipuolelle. Joki laskee kahteen kaupungin lähellä sijaitsevaan suolajärveen. Talvet alueella eivät ole kovin kylmiä ja kesät ovat kuumia. Sadetta tulee vähän ja epäsäännöllisesti. Aluetta ei tunnetakkaan hyvänä maatalousalueena ja viljely on ollut riippuvainen keinokastelusta.


title: Qom

text: Qomin varhaisesta historiasta tiedetään vain vähän. Kaupunki on perustettu ehkä vuoden 1000 eaa. paikkeilla. Kaupungin eteläpuolelta on löydetty jäänteitä laajoista asutuksista 4. vuosituhannen ja 1. vuosituhannen väliseltä ajalta eaa. Kaupunki tuli sittemmin tunnetuksi sahramista. Joidenkin todisteiden mukaan Aleksanteri Suuren armeijat tuhosivat tuolloin nimellä Kumandan ("kum" on suomeksi muurit) tunnetun kaupungin vuonna 330 eaa. Kaupunki on ollut pitkään uskonnollisen elämän keskus ja ennen islamin saapumista siellä vaikutti zarathustralaisuus. Parthian valtakaudella kaupungissa oli zarathustralainen tulitemppeli ja sasanidikuningas Kavadh I:n kaudella kaupunki kasvoi ja siitä tuli ilmeisesti paikallinen hallinnollinen keskus. Sasanidien ajalta kaupungista ja sen kaupunkimaisesta asutuksesta on runsaasti arkeologista aineistoa ja historiallisia mainintoja. Siellä vaikuttivat ainakin kuninkaat Ardašir I, Šāpur I (Shapur) ja Kawād I. Muslimit valloittivat Persian vuonna 643, mutta Qom säilyi merkittävänä zarathustralaisuuden harjoituksen keskuksena vielä 200 vuotta tämän jälkeen.


title: Qom

text: 600-luvulla kalifi Ali ibn Abi Talib ja Husain ibn Ali saivat surmansa sunnalaisten vastustajiensa käsissä. Joukko heidän seuraajansa eli šiialaisia arabeja muutti vuonna 685 Qomiin pakoon umaijadien valtakunnan alueella tapahtunutta vainoa. Seuraavan vuosisadan aikana suurin osa kaupungin väestöstä kääntyi šiialaisuuteen. 800-luvun alkupuolella šiialaisen kalifi Imaami Rezan sisko Fatima bint Musa pysähtyi kaupungissa ollessaan matkalla pohjoiseen. Hän sairastui ja kuoli vuonna 816, jonka jälkeen hänet haudattiin Qomiin. Haudasta muodostui šiialaisten pyhiinvaelluskohde, jonka takia kaupungista alkoi myös muodostua šiialaisen oppineisuuden keskus. Vuosina 950–1055 hallinneet šiilaiset buwaihidit rakensivat ensimmäisen merkittävän pyhätön Fatiman haudalle. Myöhemmin kaupunkia hallitsivat sunnalaiset seldžukit, joiden valtakauden lopulla kaupungissa syntyi assassiinit myöhemmin perustanut Hassan-i Sabbah. Kun Timur Lenk valtasi kaupungin vuoden 1381 paikkeilla kaupunki hävitettiin ja suurin osa sen asukkaista surmattiin.


title: Qom

text: 1500-luvulla Persiassa nousivat valtaan safavidit, jotka tekivät šiialaisuudesta valtionuskonnon. Tällöin Qomin uskonnollinen merkitys nosti sen vaikutusta. Neljä safavidien šaahia haudattiin Fatiman pyhätön takana olevaan moskeijaan. Myös muut Persian hallitsijat ja korkea-arvoiset virkamiehet rakennuttivat hautamonumenttejaan Fatiman pyhätön ympärille. Vuoteen 1850 mennessä Fatiman haudasta oli muodostunut Persian tärkein šiialainen pyhiinvaelluspaikka heti Mašhadin jälkeen, jonne on haudattu Fatiman veli imaami Reza. Vaikka kaupungin merkitys pyhiinvaeltajille kasvoi, sen maine oppineisuuden keskuksena laski. Yksi syy tälle oli vuosina 1870–1871 koettu ankara nälänhätä, jonka myötä kaupungin asukasluku tippui 25 000:sta noin 14 000:een. Tilanne alkoi korjaantua 1900-luvun puolella, jolloin brittien haltuunottaman Irakin alueen šiialaisista keskuksista Najafista, Kufasta ja Karbalasta muutti opiskelijoita Qomiin ja heidän mukanaan esimerkiksi nuori Ruhollah Khomeini.


title: Qom

text: Khomeini johti Qomissa suuria mielenosoituksia Persiassa hallinnutta Pahlavin dynastiaa vastaan. Vuonna 1963 hallituksen turvallisuusjoukot tukahduttivat mielenosoitukset verisesti ja Khomeini pakeni Najafiin Irakin puolelle. Vaikka hän joutui elämään maanpaossa hän säilytti vaikutusvaltansa etenkin Qomin uskonnonopiskelijoiden keskuudessa. Hän teki ääninauhoja, jotka kuljetettiin Persiaan ja joita esitettiin moskeijoissa. Vuonna 1975 noin 1 000 opiskelijaa valtasi rakennuksen lähellä Fatiman pyhättöä. Turvallisuusjoukot kukistivat heidät jälleen usean opiskelijan saadessa surmansa. Tapahtumien jälkeen surmattujen muistolle alettiin järjestää suuria muistotilaisuuksia, jotka nekin huipentuivat verilöylyyn tammikuussa 1978, josta alkoi Iranin vallankumous. Viimeinen šaahi pakeni maasta vuonna 1979. Khomeini palasi maahan ja perusti islamilaisen tasavallan. Vaikka maan varsinainen pääkaupunki on Teheran, pidetään Qomia usein vallankumouksellisena symbolisena pääkaupunkina.


title: Qom

text: Koska Qom on liikenteen solmukohta se on myös tärkeä kauppakeskus. Kaupungissa on monenlaista teollisuutta. 1700- ja 1800-luvuilla kaupungissa toimi lasitehtaita ja alue oli tunnettu matoistaan. Qom on erityisen tunnettu silkistä tehdyistä matoista, jotka ripustetaan yleensä seinille lattian sijaan. Alueella on myös öljy- ja maakaasuesiintymiä, jotka tuovat lisätuloja. Esiintymät alueella eivät kuitenkaan ole kovin korkealuokkaisia. Merkittävä taloudellinen tekijä ovat kaupunkiin tulevat pyhiinvaeltajat ja opiskelijat.


title: Qom

text: Vuoden 2011 väestönlaskennan mukaan kaupungissa oli 1 074 036 asukasta. Kaupunkiin on tullut vuosien saatossa monien muiden pyhiinvaelluskohteiden tapaan suuri joukko maahanmuuttajia. Kaupunkiin muuttaneet arabit ovat sekoittuneet paikallisten persialaisten kanssa. Arabien ohella toinen merkittävä muuttajaryhmä kaupungissa ovat alkukantaista turkkilaista kieltä puhuvat haladžit, joita saapui alueelle 1000- ja 1300-lukujen välillä. Islamilaisen vallankumouksen jälkeen kaupungin väestömäärä on kasvanut räjähdysmäisesti. Huomattavan suuri osa kaupungin väestöstä on nuorisoa.


title: Qom

text: Viime vuosikymmeninä kaupungin väkiluku on kehittynyt seuraavasti: 99 499 (1956), 134 292 (1966), 247 219 (1976), 543 139 (1986), 681 253 (1991), 777 677 (1996), 964 706 (2006) ja 1 074 036 (2011).


title: Maribor

text: Maribor () on kaupunki Štajerskan perinteisellä alueella Sloveniassa. Se on Mariborin kunnan keskustaajama.


title: Maribor

text: Kaupungissa on noin 95 600 asukasta, joten se on Slovenian toiseksi suurin kaupunki pääkaupunki Ljubljanan jälkeen. Mariborin pinta-ala on 41 neliökilometriä.


title: Maribor

text:
Maribor sijaitsee vain 18 kilometrin päässä Itävallan rajalta Drava-joen varrella. Kaupunki oli pieni aina 1800-luvulle saakka, kunnes se kasvoi voimakkaasti teollisen vallankumouksen myötä. Kirjallisissa lähteissä Maribor mainitaan ensimmäisen kerran vuonna 1204 Marchburch-nimisen linnan lähistöllä sijaitsevana kauppapaikkana. Kaupunginoikeudet se sai vuonna 1254.
Kaupungissa on Mariborin yliopisto, joka on perustettu vuonna 1975 ja jossa opiskelee noin 25 000 opiskelijaa. Kaupunkia palvelee Mariborin lentoasema, joka sijaitsee noin kymmenen kilometriä kaupungista etelään. Mariborin tuomiokirkko on peräisin keskiajalta.


title: Maribor

text: Mariborilla on yksitoista ystävyyskaupunkia:


title: Laura Innes

text: Laura Elizabeth Innes (s. 16. elokuuta 1957 Pontiac, Michigan) on yhdysvaltalainen näyttelijä ja televisio-ohjaaja.


title: Laura Innes

text:
Hänet tunnetaan parhaiten Kerry Weaverin roolista televisiosarjasta Teho-osasto, jossa hänen hahmonsa oli mukana toisesta kaudesta lähtien. Vuonna 2007
Laura Innes jätti sarjan. Sen lisäksi hän on mm. ohjannut televisiosarjojen, kuten West Wingin, jaksoja. Television lisäksi hän on luonut uraa niin teatterissa kuin elokuvissakin.


title: Laura Innes

text: Hän on naimisissa näyttelijä David Brisbinin kanssa ja hänellä on kaksi lasta.


title: Ә

text: Ә, ә on kyrillinen švaa-kirjain, joka sisältyy abhaasin, baškiirin, dungaanin, kalmukin, kazakin, kurdin ja tataarin aakkosiin. Se kuului myös azerin ja turkmeenin aakkosiin, kunnes näitä kieliä alettiin kirjoittaa latinalaisella kirjaimistolla. (Myös latinalaiseen kirjaimistoon sisältyy švaa, joka on samannäköinen kuin kyrillinen vastineensa, mutta teknisesti ne ovat Unicode-merkistössä eri kirjaimia.)


title: Ә

text: Ә ääntyy azerissa, baškiirissa, kazakissa ja tataarissa laveana väljänä etuvokaalina . Dungaanissa se on lavea puolisuppea takavokaali  ja kalmukissa ja kurdissa välinen keskivokaali . Abhaasissa ә ei ole minkään äänteen merkki, vaan se osoittaa edeltävän konsonantin labiaalistumista, jota kansainvälisen foneettisen aakkoston mukaan merkitään yläindeksinä olevalla w-kirjaimella . Kirjain ә muodostaa siten edeltävän kirjaimen kanssa digrafin, jolla on oma paikka aakkosjärjestyksessä.


title: Leila Haaparanta

text: Leila Tuulikki Haaparanta (o.s. Taiminen, s. 20. lokakuuta 1954 Kalvola) on suomalainen filosofi ja professori. Hän toimii Helsingin yliopiston teoreettisen filosofian dosenttina, ja filosofian professorina Tampereen yliopistossa.


title: Leila Haaparanta

text: Haaparanta on opiskellut Helsingin yliopistossa, jossa hän on väitellyt filosofian tohtoriksi vuonna 1985. Hänen puolisonsa on professori Pertti Haaparanta.


title: Leila Haaparanta

text: Haaparanta valittiin Suomalaisen Tiedeakatemian jäseneksi vuonna 2002. Academia Europæa -tiedeakatemian jäsen hän on ollut vuodesta 2011.


title: Pablo Francisco

text: Pablo Ridson Francisco (s. 5. tammikuuta 1974 Tucson, Arizona, Yhdysvallat) on yhdysvaltalainen stand up -koomikko.


title: Pablo Francisco

text: Francisco nousi julkisuuteen 1990-luvun lopulla esiinnyttyään "MADtv"-televisio-ohjelmassa. Hänen stand up -esityksensä tuli tunnetuksi Yhdysvalloissa, kun Comedy Central esitti hänen puolituntisen ohjelmansa vuonna 2000. Vuosina 2001 ja 2002 Francisco oli mukana The Three Amigos -kiertueella, johon kuuluivat myös Carlos Mencia ja Freddy Soto. Hän on esiintynyt myös muun muassa "The Tonight Show with Jay Lenossa", VH1:n "ILL-ustratedissa" ja Carlos Mencian isännöimässä "Mind of Menciassa".


title: Pablo Francisco

text: Francisco on tunnettu kyvystään imitoida useita tunnettuja henkilöitä, kuten Aaron Nevilleä, Arnold Schwarzeneggeriä, Keanu Reevesiä ja yhtä yhdysvaltalaisten elokuvien tunnetuinta traileriääntä Don LaFontainea. __notoc__


title: Ӕ

text: Ӕ (ӕ) on kyrillinen kirjain. Se sisältyy osseetin aakkosiin ja on aakkosjärjestyksessä toinen kirjain. Se on ligatuuri, jonka pohjana ovat kyrilliset kirjaimet а ja е. Vastaavalla tavalla on muodostettu latinalaisen kirjaimiston æ.


title: Ӕ

text: Ӕ ääntyy osseetissa laveana väljänä etuvokaalina [æ].


title: Johannes Prinz

text: Johannes Prinz (s. 1958) on itävaltalainen kuoronjohtaja. Hän toimi lapsena Wiener Sängerknaben -poikakuoron sopraanosolistina ja opiskeli myöhemmin kuoronjohtoa mm. Ferdinand Grossmannin ja Erwin Ortnerin johdolla.


title: Johannes Prinz

text: Prinz toimi sekä laulajana että varajohtajana Arnold Schönberg -kuorossa ja perusti vuonna 1982 "Chor der Wiener Wirtschaftsuniversitätin", jonka konserttimatkat ovat ulottuneet Australiaan ja Kaukoitään saakka. Muita merkittäviä Prinzin johtamia kuoroja ovat "Kammerchor der Wiener Musikuniversität", "Wiener Kammerchor", "Wiener Singverein" ja "World Youth Choir".


title: Johannes Prinz

text: Johannes Prinz toimii kuoronjohdon professorina Grazin musiikkikorkeakoulussa Itävallassa. Hän on lisäksi opettanut lukuisilla kuoronjohtokursseilla kotimaansa ulkopuolella.


title: Evanna Lynch

text: Evanna Patricia Lynch (s. 16. elokuuta 1991 Termonfeckin) on irlantilainen näyttelijä, joka tunnetaan roolistaan Luna Lovekivana Harry Potter -elokuvasarjassa. Hän teki ensiesiintymisensä elokuvassa "Harry Potter ja Feeniksin kilta" vuonna 2007.


title: Evanna Lynch

text: Lynch on kotoisin Termonfeckinin pienestä rannikkokaupungista Irlannissa. Jo ennen valintaansa Luna Lovekivan rooliin hän oli Harry Potter -kirjojen ihailija. Kuullessaan koe-esiintymistilaisuuksien alkaneen Lynchin isä päätti viedä hänet paikan päälle. Lynchin tultua valituksi hän pääsi juttelemaan kuvauspaikalla J. K. Rowlingin kanssa. Kirjailija luonnehti Lynchiä ”täydelliseksi” valinnaksi ja ilmoitti heti: ”Hän on Luna!” Elokuvan arvosteluissa Lynch sai myönteistä palautetta roolistaan.


title: Evanna Lynch

text: Vuonna 2012 Lynch sai roolin indie-elokuvasta "Monster Butler", joka perustuu tositarinaan brittiläisestä sarjamurhaajasta. Hän esiintyy myös prinsessa Alenan roolissa "Sinbad"-televisiosarjan ensimmäisen kauden päätösjaksossa.


title: Tuulen viemää (elokuva)

text: Tuulen viemää () on vuonna 1939 ensi-iltansa saanut historiallinen elokuva. Sen ohjasi Victor Fleming ja pääosia näyttelivät Clark Gable, Vivien Leigh, Leslie Howard ja Olivia de Havilland. Elokuva perustuu Margaret Mitchellin vuonna 1936 ilmestyneeseen samannimiseen romaaniin.


title: Tuulen viemää (elokuva)

text: Scarlett O'Haran rooliin harkittiin monia näyttelijöitä ennen kuin Vivien Leigh sai osan. Heitä olivat muun muassa Paulette Goddard, Joan Crawford, Norma Shearer, Bette Davis ja Barbara Stanwyck. Goddard oli jo lähes varma vaihtoehto Scarlettin rooliin, kunnes David O. Selznickin agenttina toiminut veli Myron Selznick löysi Leighin. Hän sopi kaikkien mielestä Scarlettin rooliin paremmin kuin kukaan muu.


title: Tuulen viemää (elokuva)

text: Elokuva on edelleen Yhdysvaltojen eniten tuottanut elokuva, jos inflaatiokerroin otetaan huomioon.


title: Tuulen viemää (elokuva)

text: Scarlett O’Hara on rikkaan Taran tilalla asuvan perheen kolmesta tyttärestä vanhin. Hän on suosittu, piirikunnan kaunotar, täynnä itseään, mutta samalla rakastunut mahdottomaan: Ashley Wilkesiin (Leslie Howard), joka on menossa naimisiin serkkunsa Melanie Hamiltonin kanssa. Scarlett inhoaa Melanieta syvästi, herttainen Melanie taas pitää Scarlettista suuresti.


title: Tuulen viemää (elokuva)

text: Juhlissa Scarlett yrittää saada Ashleyn purkamaan kihlauksensa, mutta Ashley torjuu hänet. Samoissa juhlissa Scarlett kohtaa ensimmäisen kerran myös Rhett Butlerin, joka kuulee sohvan taakse Scarlettin ja Ashleyn keskustelun. Juhlien aikana myös ilmoitetaan Yhdysvaltain sisällissodan alkamisesta ja Scarlett, kostoksi Ashleylle, suostuu Melanie Hamiltonin veljen kosintaan ja heidät vihitään ennen miesten joutumista sotaan.


title: Tuulen viemää (elokuva)

text: Pian tulee tieto Scarlettin miehen kuolemasta. Scarlett ja Melanie lähtevät Atlantaan, jossa he osallistuvat muun muassa rahankeruutanssiaisiin ja sairaanhoitotoimintaan. Melanie on raskaana ja synnyttää lapsen jenkkien jo piirittäessä kaupunkia. Rhettin avulla Scarlett pelastaa Melanien, tämän lapsen ja itsensä Taraan. Rhett tunnustaa Scarlettille rakkautensa ennen kuin jättää hänet ja liittyy jo lyötyyn Etelävaltioiden sotajoukkoon. Tarasta löytyy vain äidin kuolemasta hulluksi tullut isä, muutama uskollinen orja ja surkeat jäänteet Tarasta sen loiston päiviltä. Nälkiintynyt Scarlett vannoo Jumalan nimeen, ettei koskaan näe enää nälkää vaikka tapahtuisi mitä.


title: Tuulen viemää (elokuva)

text: Köyhtyneen tilan pelastamiseksi Scarlett huijaa siskonsa varakkaan sulhasen kanssaan naimisiin. Pian sen jälkeen Scarlett joutuu ajoretkellä entisten orjien leirin lähellä lähes ryöstetyksi ja raiskatuksi. Sen kuultuaan Scarlettin aviomies ja pari muuta miestä päättävät tehdä asialle jotain, ja perustetaan paikallinen Ku Klux Klan. Klaanin nimeä elokuvassa ei kuitenkaan mainita. Sen myötä eräässä välikohtauksessa kuolee Scarlettin aviomies. Jo toisen kerran leskeksi jäänyt Scarlett tuntee suuria tunnontuskia siitä, että varasti sisarensa miehen ja teki tämän onnettomaksi – ja lopulta ”tappoi” tämän.


title: Tuulen viemää (elokuva)

text:
Tämän jälkeen Rhett Butler kosii Scarlettia, joka suostuu kosintaan, vaikkei tunne minkäänlaista intohimoa Rhettiä kohtaan. Ainoastaan tämän rahoja. He saavat tyttären, Bonnie Bluen, joka kuolee ratsastusonnettomuudessa. Heidän avioliittoaan rasittaa myös Scarlettin jatkuva haikailu Ashleyn perään. Tämän jälkeen myös Melanie sairastuu ja kuolee. Scarlett tajuaa Melanien kuollessa tämän merkityksen itselleen ja Ashleyn suuren rakkauden Melanieen. Scarlett tajuaa rakastavansa Rhettiä ja juoksee kotiin kertomaan tämän. Rhett Butler kuitenkin torjuu hänet, sanoen oman rakkautensa kuolleen, ja jättää Scarlettin. Murtuneena Scarlett päättää muuttaa takaisin Taraan ja keksiä keinon, jolla saisi Rhettin takaisin itselleen.
Erikoispalkinnot:David O. Selznick sai Oscar-gaalassa urastaan The Irving G. Thalberg Memorial Awardin.


title: Dungaani

text: Dungaani tarkoittaa seuraavia asioita:


title: Alexandre Koyré

text: Alexandre Koyré (29. elokuuta 1892, Taganrog – 28. huhtikuuta 1964, Pariisi) oli ranskalainen venäläissyntyinen filosofi, joka kirjoitti tieteen historiasta ja tieteen filosofiasta.


title: Alexandre Koyré

text: Koyré syntyi Venäjällä Taganrogin kaupungissa.


title: Alexandre Koyré

text: Koyré keskittyi työssään erityisesti Galileo Galileihin, Platoniin ja Isaac Newtoniin.


title: Alexandre Koyré

text: Hänen tunnetuin työnsä on "From the Closed World to the Infinite Universe", joka muodostuu sarjasta luentoja Johns Hopkinsin yliopistossa vuodelta 1959. Se käsittelee varhaisen nykyaikaisen tieteen nousua ja muutosta tutkijoiden todellisuuskäsityksessä Nicolaus Cusanuksesta ja Giordano Brunosta alkavan Newtoniin saakka kestävän aikakauden aikana. Kirja oli pikemminkin kokoelma Koyrén näkemyksistä kuin varsinainen järjestelmällinen teos.


title: Alexandre Koyré

text: Koyré epäili tutkijoiden kokeisiin pohjautuvaa luonnonlakien kehittämistä. Hän väitti näiden kokeiden perustuvan mutkikkaisiin lähtöoletuksiin ja todistavan pikemminkin vain näiden lähtöoletusten ennusteet kuin mitään varsinaista totuutta.


title: Alexandre Koyré

text: Koyré vaikutti moniin amerikkalaisiin ja eurooppalaisiin tieteenfilosofeihin kuten Thomas Kuhniin ja Paul Feyerabendiin.


title: Margaret Mitchell

text: Margaret Munnerlyn Mitchell (8. marraskuuta 1900 Atlanta, Georgia – 16. elokuuta 1949 Atlanta, Georgia) oli yhdysvaltalainen Pulitzer-palkittu kirjailija. Mitchell tunnetaan parhaiten "Tuulen viemää" -romaanin (1936) kirjoittajana. "Tuulen viemää" jäi hänen ainoaksi teoksekseen, mutta hänen kuolemansa jälkeen muun muassa hänen aikaisempia tekstejään, novellejaan ja kirjeitään on koottu kirjoiksi. Ennen uraansa kirjailijana Mitchell työskenteli toimittajana. Mitchell kuoli vuonna 1949 48-vuotiaana Atlantassa jouduttuaan auton yliajamaksi.


title: Margaret Mitchell

text: Margaret Mitchell syntyi vuonna 1900 Georgian osavaltion Atlantassa. Hänen isänsä Eugene Muse Mitchell oli ammatiltaan asianajaja. Mitchellin äiti Mary Isabelle ”Maybelle” Stephens, joka toimi suffragettina, oli irlantilaista sukua ja hänen isänsä Eugene Mitchell puolestaan sekä irlantilaista, skotlantilaista että hugenotilaista sukua. Lapsuudessaan Mitchell kuuli usein tarinoita Yhdysvaltain sisällissodasta esimerkiksi sinä aikana eläneiltä sukulaisiltaan ja kirjoitti tarinoita jo pienestä pitäen. Hän kävi yksityiskoulua ja opiskeli myöhemmin Smith Collegessa. Hänen oli määrä avioitua Clifford Henry -nimisen sotilaan kanssa, mutta tämä kuoli Ranskassa taistellessaan ensimmäisessä maailmansodassa. Pian tämän jälkeen vuonna 1919 Mitchellin äiti Maybelle kuoli, ja tyttö keskeytti opintonsa hoitaakseen kotiaan äitinsä sijasta.


title: Margaret Mitchell

text:
Vuonna 1922 Mitchell tutustui aikoinaan työkseen amerikkalaista jalkapalloa pelanneeseen Berrien ”Red” Upshawiin. He alkoivat seurustella ja menivät naimisiin syyskuussa 1922. Koska hänen miehensä tulot olivat epäsäännöllisiä, Mitchell päätti etsiä itselleen työpaikan. Hän sai toimittajan paikan "The Atlanta Journal Magazinessa". Samassa lehdessä työskenteli myös Mitchellin ystävä ja tuleva aviomies John R. Marsh, joka toimi Mitchellin mentorina lehdessä. Lehdessä Mitchell muun muassa teki haastatteluja sekä kirjoitti artikkeleita ja kirja-arvosteluja nimellä Peggy Mitchell. Mitchell ja Upshaw erosivat vuonna 1924 myrskyisän yhdessäelon jälkeen. Mitchell vihittiin pian John Marshin kanssa. He menivät naimisiin vuonna 1925.
Pian avioitumisen jälkeen Mitchell jätti toimittajan työnsä niveltulehduksen takia. Kertoman mukaan vuoteenoma Mitchell luki suurimman osan paikallisen kirjaston kirjoista, ja lopulta hänen aviomiehensä ehdotti että Mitchell kirjoittaisi aikaa kuluttaakseen oman kirjan. Tuolloin hän alkoi kirjoittaa teosta, josta ajan myötä tuli "Tuulen viemää". Hän kirjoitti teosta vuosina 1926–29. Aluksi Mitchellillä ei ollut aikomustakaan julkaista kirjaa. Hän ei suostunut näyttämään teostaan kuin aviomiehelleen Marshille ja ystävälleen Louis Colelle, joka työskenteli Macmillan-kustannusyhtiössä. Cole sai vastahakoisen Mitchellin lähettämään teoksensa kustantamoonsa. "Tuulen viemää" julkaistiin vuonna 1936, ja se nosti Mitchellin lähes välittömästi kuuluisuuteen. Hän sai Pulitzer-palkinnon kirjastaan vuonna 1937. Vapaaehtoistyö täytti Mitchellin ajan 1940-luvulla. Hänellä oli useita hyväntekeväisyyskohteita.


title: Margaret Mitchell

text: Kirjoittamisen ohella Mitchell oli kiinnostunut afroamerikkalaisen väestön asemasta. Hän rahoitti vuosittaista stipendiä, jolla tuettiin afroamerikkalaisten opiskelijoiden lääketieteen opintoja. Hän tuki myös ensimmäisiä yrityksiä rotuerottelun poistamiseksi Atlantan poliisivoimissa. Mitchell kuitenkin salasi tämän toimintansa julkisuudelta koko elämänsä ajan.


title: Margaret Mitchell

text: 11. elokuuta 1949 Mitchell oli aviomiehensä John Marshin kanssa ylittämässä katua kun Mitchell joutui auton yliajamaksi Atlantassa. Hänet vietiin Grady Hospital -sairaalaan, missä hän oli viisi päivää aina kuolemaansa saakka. Mitchell kuoli 16. elokuuta 1949 48-vuotiaana. Hänet haudattiin perheen sukuhautaan Oaklandin hautausmaalle Atlantaan. Samaan hautaan on haudattu myös hänen vain kolmea vuotta myöhemmin 1952 sydänkohtaukseen menehtynyt aviomiehensä, John Marsh.


title: Margaret Mitchell

text: "Tuulen viemää" oli Mitchellin ensimmäinen julkaistu teos. Se jäi myös ainoaksi Mitchellin teokseksi, joka julkaistiin hänen elinaikanaan. "Tuulen viemää" julkaistiin alun perin MacMillan Publishersin kustantamana 30. kesäkuuta vuonna 1936. Kirjasta tuli pian suosittu myyntimenestys. Mitchell sai kirjastaan Pulitzer-palkinnon vuotta myöhemmin 1937. Vuonna 1939 kirjan pohjalta tehtiin samanniminen elokuva, joka voitti kahdeksan Oscar-palkintoa.


title: Margaret Mitchell

text: Mitchell ei eläessään julkaissut toista kirjaa. Hänen tekstejään on kuitenkin toimitettu julkaistaviksi jälkeenpäin. "Paratiisisaari" (1996) on Mitchellin 15-vuotiaana kirjoittama romanttinen tarina, jonka hän antoi ystävälleen Henry Love Angelille. Julkaisuun on sisällytetty ystävysten välistä kirjeenvaihtoa ja valokuvia. "Before Scarlett" (2000) sisältää Mitchellin lapsuudessaan ja nuoruudessaan kirjoittamia tarinoita, novelleja ja näytelmiä. Teokseen "Letters From Margaret" (2001) on koottu Mitchellin kirjeitä ystävilleen Edwin ja Mabel Granberrylle. "Margaret Mitchell, Reporter" (2002) on kokoelma kolumneja, joita Mitchell kirjoitti työskennellessään toimittajana.


title: Nora (lentokenttä)

text: Nora oli etutukikohta, jonka ruotsalainen vapaaehtoisyksikkö Lentorykmentti 19 perusti talvisodan aikana 17. tammikuuta 1940 Hirvasjärvelle, 30 kilometriä Märkäjärveltä eli nykyisestä Sallan kirkonkylästä etelään. Tukikohdan nimi tuli ruotsin kielen sanasta "norra". Kenttä oli varustettu toimimaan yksittäisten Hawker Hart I -pommikoneiden tukikohtana. Kenttä joutui 26. tammikuuta 1940 neuvostoliittolaisten pommitusten kohteeksi, mutta ei kärsinyt vaurioita. 30. tammikuuta Noran toiminta siirrettiin Nora 2:lle.


title: Nora 2

text: Nora 2 oli ruotsalaisen vapaaehtoisyksikön, Lentorykmentti 19:n, talvisodan aikana 30. tammikuuta 1940 Kemijärvelle perustama lentotukikohta. Kemijoen länsirannalle, noin 6 kilometriä Kemijärvestä kaakkoon perustettu tukikohta jatkoi Hirvasjärvellä sijainneen Nora-tukikohdan toimintaa sen jouduttua neuvostopommittajien hyökkäyksen kohteeksi 26. tammikuuta 1940. Tukikohtaan tukeutui Noran tavoin yksi Hawker Hart I -pommikone kerrallaan.


title: Epälineaarinen

text: Epälineaarinen tarkoittaa matematiikassa systeemiä, jonka käyttäytyminen ei ole ilmaistavissa kuvailijoidensa summana. Erityisesti epälineaariseen systeemiin ei päde superpositioperiaate kuten lineaariseen. Karkeasti sanoen epälineaarinen systeemi ei ole yksinkertaisesti osiensa summa tai monikerta.


title: Epälineaarinen

text: Epälineaarinen kehitys sisältää yllättäviä tapahtumia, joita ei voida palauttaa yksinkertaisiin syy–seuraussuhteisiin, ja joissa verraten pieni tapahtuma voi aikaansaada merkittävän tapahtumaketjun. Epälineaarisuudella viitataan tapahtumien kulussa ilmenevään ennakoimattomaan epäjatkuvuuteen. Epälineaarisuudesta johtuen systeemin kehityksessä voidaan tunnistaa perhosefekti. Toisin sanoen systeemin alkutilassa tapahtuvat pienetkin muutokset kertaantuvat ja voivat aiheuttaa suuriakin muutoksia systeemin myöhempiin tiloihin.


title: Oskar (lentokenttä)

text: Oskar oli toinen kahdesta ruotsalaisen vapaaehtoisyksikön Lentorykmentti 19:n talvisodan aikaista päätukikohdasta. Se perustettiin 1. tammikuuta – 11. tammikuuta 1940 Rovaniemen Olkkajärven jäälle. Oskar-kentän tarkoituksena oli tukea Rovaniemen ilmapuolustusta Neuvostoliiton pommituksia vastaan.


title: Oskar (lentokenttä)

text: Rovaniemeä pommitettiin ainakin 31. tammikuuta ja 13. maaliskuuta 1940.


title: Svea (lentokenttä)

text: Svea oli ruotsalaisen vapaaehtoisyksikön, Lentorykmentti 19:n, talvisodan aikana Posion Aholaan perustama lentotukikohta. 18. tammikuuta 1940 perustetun tukikohdan nimi tuli ruotsin kielen sanasta södra. Kenttä toimi pelkästään koneiden varalasku- ja tankkauspaikkana 1. maaliskuuta 1940 asti, jolloin kentälle siirrettiin yksi rykmentin Gloster Gladiator -koneista torjumaan neuvostopommikoneiden lentoja Rovaniemen ja Oulun suuntiin. Kenttä joutui venäläisten ilmahyökkäyksen kohteeksi kerran, 10. maaliskuuta 1940. Hyökkäys ei kuitenkaan aiheuttanut kentälle vaurioita.


title: Ulrik (lentokenttä)

text: Ulrik oli ruotsalaisen vapaaehtoisyksikön, Lentorykmentti 19:n, talvisodan aikana Ouluun perustama lentotukikohta. 15. tammikuuta 1940 valmistuneen tukikohdan nimi tuli Oulun ruotsinkielisestä nimestä Uleåborg. Tukikohdan tarkoituksena oli tukea Oulun ilmapuolustusta Neuvostoliiton pommituksia vastaan. Kohdatakseen ajoissa Oulua idästä lähestyvät neuvostopommittajat, osa Ulrikin henkilökunnasta tukeutui Vaalan Nimisjärven jäälle perustettuun Ulrik 2 -tukikohtaan.


title: Ulrik 2 (lentokenttä)

text: Ulrik 2 oli ruotsalaisen Lentorykmentti 19:n talvisodan aikana Vaalan Nimisjärven jäälle perustama lentotukikohta.


title: Ulrik 2 (lentokenttä)

text: Tukikohta toimi F19:n Gloster Gladiator -hävittäjien työkenttänä niiden täydentäessä Oulun ilmapuolustusta sekä suojatessa tärkeää Vaalankurkun rautatiesiltaa Neuvostoliiton pommikoneiden hyökkäyksiltä. Nimisjärveltä 7. maaliskuuta 1940 torjuntalennolle startannut vänrikki Einar Theler ampui Gladiator-hävittäjällä alas kaksi SB-2-pommikonetta.


title: Veitsiluoto (lentokenttä)

text: Veitsiluoto oli ruotsalaisen vapaaehtoisyksikön, Lentorykmentti 19:n, talvisodan aikana Kemin Veitsiluotoon, Ajoksen saareen perustama päälentotukikohta. Varsinainen lentokenttä sijaitsi jäällä Veitsiluodon sellutehtaan edustalla. Osaston lentokoneet oli hajasijoitettu metsään rakennettuihin lentokonesuojiin. Osaston henkilökunta oli majoitettu tehtaan tiloihin; miehistö tehtaan kokoontumistilaan ja päällystö tehtaan ympäristössä sijaitseviin huviloihin. Rykmentin esikunta sijaitsi tehtaan konttorissa. Kentälle osoitettiin ilmatorjunnaksi yksi Svenska Frivilligkåreniin kuuluva kahden 40 mm:n Bofors-ilmatorjuntatykin jaos, jota johti vänrikki Uno Engström. Jaos puolusti ensiksi Kemin rautatieasemaa, Kemijoen ylittävää siltaa sekä lentokenttää. Helmikuun lopussa se siirrettiin Rovaniemen kautta Nautsiin osasto Pennaseen kuuluvaksi.


title: Piazza dei Miracoli

text: Piazza dei Miracoli ("Ihmeiden kenttä"), virallisesti Piazza del Duomo ("Katedraaliaukio"), on laaja muurien ympäröimä alue Pisan keskustassa ja keskiajan taiteen suurimpia muistomerkkejä. Osittain päällystetyllä ja osin ruohon peittämällä alueella on neljä tunnettua ja merkittävää rakennusta: Tuomiokirkko, Kastekappeli, Kellotorni ("Pisan kalteva torni") ja Camposanto (hautausmaarakennus). Alue rakennettiin 300 vuoden aikana vuodesta 1063 alkaen. Vuonna 1987 alue nimettiin UNESCOn maailmanperintökohteeksi.


title: Piazza dei Miracoli

text: Aukion sydän on Duomo Santa Maria Assunta eli Pisan katedraali. Tuomiokirkon rakennutti arkkitehti Buschetus, ja rakentaminen aloitettiin vuonna 1063 heti saraseenien laivastosta saavutetun voiton jälkeen. Kirkko vihittiin vuonna 1118, minkä jälkeen sen runkohuonetta vielä pidennettiin.


title: Piazza dei Miracoli

text: Rakennuksessa yhdistyy itämainen rakennustaide kreikkalais-bysanttilaisiin elementteihin sekä itämaisiin ja lombardialaisiin koristeluihin. Marmorisen katedraalin pohjakaava on latinalaisen ristin mallinen, sen runkohuoneessa on viisi ja poikkilaivassa kolme laivaa, ja sen kupoli on ovaalinmuotoinen.


title: Piazza dei Miracoli

text: Kirkossa on kolme portaalia, joiden yläpuolella on tiheä pienoispylväsgalleria. Alkuperäiset pronssiovet sulivat tulipalossa 1595; uusissa ovissa on kohtauksia Neitsyt Marian elämästä.


title: Piazza dei Miracoli

text: Kirkon sisätiloille antaa leimansa eri tyylien sekoitus ja värillisestä marmorista muodostuvat kontrastiset raidat. Kirkon taiteellinen pääteos on Giovanni Pisanon marmorinen saarnatuoli.


title: Piazza dei Miracoli

text: Kastekappelin rakentaminen aloitettiin vuonna 1152, ja se sai lopullisen muotonsa vuonna 1358, jolloin romaaninen aukollinen kupoli suljettiin. Kappelin portaali on koristeltu köynnös-, lehti- ja ruusukekuvioin, ja reliefikasetteihin on kuvattu ihmisten toimia eri kuukausien aikana. Kappelin sisällä on kahdeksankulmainen kasteallas, jonka teki vuonna 1246 Guido Bigarelli. Saarnatuoli on Nicola Pisanon tekemä vuodelta 1260, ja se on ensimmäinen irrallinen saarnatuoli.


title: Piazza dei Miracoli

text: Pisan kalteva torni on katedraalin kellotorni. Sen rakentaminen aloitettiin vuonna 1173, ja se valmistui vuonna 1350. Tornista on tullut suosittu turistinähtävyys sen kaltevuuden johdosta.


title: Piazza dei Miracoli

text: Camposanto on kaupunginmuurin laidalla sijaitseva 126 metriä pitkä ja 52 metriä leveä hautausmaarakennus. Sen rakentaminen alkoi vuonna 1278 varhaiskeskiaikaisen hautausmaan paikalle.


title: Piazza dei Miracoli

text: Tähän goottilaiseen rakennukseen on haudattu sukupolvien ajan paikallisia ylimyksiä ja kirkonmiehiä. Vanhimmat sarkofagit ovat peräisin antiikin ajalta. Rakennuksessa on paljon freskoja, kuten Benozzo Gozzolin maalaamat Vanhaan testamenttiin perustuvat freskot 1400-luvulta.


title: Piazza dei Miracoli

text: Rakennuksen seinällä roikkuvat myös Pisan menneestä merimahdista kertovat vanhat satamaporttien ketjut. Meriherruudesta kilpailleet genovalaiset varastivat ketjut vuonna 1342, ja viisisataa vuotta myöhemmin firenzeläiset palauttivat ne Pisaan.


title: Piazza dei Miracoli

text: Toisen maailmansodan aikana liittoutuneet pommittivat rakennuksen erehdyksessä pahoin. Vuosikymmeniä kestäneen restauroinnin jälkeen monia freskoja on saatu entisöityä.


title: Kihlanki

text: Kihlanki on pieni Muonion kunnassa Muonionjoen varressa sijaitseva noin kolmenkymmenen asukkaan kylä Kolarin kylältä noin 35 kilometriä Muonioon päin. Itse Muonion kirkonkylälle on matkaa noin 45 kilometriä.


title: Nautsi

text: Nautsi () oli Suomeen vuosina 1920-1944 kuuluneen Petsamon kunnan läntisin kylä Neuvostoliitolle sodan jälkeen luovutetulla alueella. Se sijaitsi Petsamon länsiosassa Paatsjokeen laskevan Nautsijoen varrella lähellä Norjan ja Inarin rajoja. Nautsin naapurikyliä olivat Petsamon puolella pohjoisessa Höyhenjärvi ja idässä Suonikylä ja lännessä Inarin puolella Paatsjoki. Pohjoisessa Nautsi rajoittui Norjaan, sillä valtakunnan raja kulki Paatsjoessa. Valtioneuvoston vuonna 1930 vahvistaman Petsamon uuden kyläjaon mukaan Nautsi tuli kuulumaan Höyhenjärven kyläkuntaan.


title: Nautsi

text: Jäämerentie kulki kylän kautta. Petsamon ensimmäisessä koulupiirijaossa vuonna 1921 Nautsi kuului Salmijärven koulupiiriin. Vuonna 1932 aloitti toimintansa Höyhenjärven koulupiiri, johon Nautsikin kuului. Nykyisin kylä on asumaton ja lähin asutuskeskus on Rajakoski, jonne erkanee tie entiseltä Jäämerentieltä suunnilleen Nautsin kohdalta. Kylän alue kuuluu nykyisin Petsamon piirin Nikelin kuntaan.


title: Nautsi

text: Talvisodassa Neuvostorykmentti valtasi Nautsin Petsamoa puolustaneelta osasto Pennaselta 7.3.1940. Neuvostoliiton sotatiedotuksessa mainittiin Nautsin kaupungin tulleen valloitetuksi. Todellisuudessa Nautsissa oli vain kestikievari ja muutama talo. Talvisodan viimeisenä päivänä 13. maaliskuuta 1940 neuvostoliittolainen pommikone joutui tekemään pakkolaskun Nautsiin. Lentäjä räjäytti koneen ennen kuin suomalaiset ehtivät paikalle.


title: Pornograffitti

text: Pornograffitti ("Extreme II: Pornograffitti") on Yhdysvaltain Bostonista kotoisin olevan Extreme-yhtyeen toinen levy. Levy ilmestyi vuonna 1990. Yhtye teki ns. läpimurtonsa tällä levyllä. Levyllä on yhteensä 13 kappaletta ja se sisältää yhtyeen suurimmat hitit "Hole Hearted", "Get The Funk Out" ja "More Than Words".


title: Nimisjärvi

text: Nimisjärvi on Vaalan kuntaan kuuluva kylä, joka sijaitsee samannimisen järven rannalla. Siellä toimi talvisodan aikana Flygflottilj 19:n lentokenttä Ulrik 2.


title: Juurikashara

text: Juurikashara on maataloudessa käytettävä työkalu, jossa piikkien lukumäärä vaihtelee yhdestä leveästä lavasta viiteen pikkiin. Käsite on hieman vakiintumaton. Juurikasharan käyttö on suosittua niin sanotussa harjuviljelyssä ja luonnonmukaisessa viljelyssä rikkakasvien torjunnassa.


title: Järvikylä (Vaala)

text: Järvikylä on yksi Vaalan kylistä. Se sijaitsee Oulujoen pohjoisrannalla, Jylhämän ja Vaalan kirkonkylän pohjoispuolella valtatien 22 varrella. Kylä muodostuu Järvikylän, Korpelanvaaran, Mäkelän ja Varpuvaaran kulmakunnista, ja se on syntynyt Alajärven, Keskijärven ja Järvenjärven ympärille.


title: Hara

text: Hara voi tarkoittaa seuraavia asioita ja henkilöitä:


title: Just-In-Time

text: Just-In-Time (JIT) on teollisuudessa ja kaupassa käytetty johtamisfilosofia - logistinen varastonhallinta- ja tuotannonohjausstrategia, jonka tarkoituksena on parantaa tehokkuutta tuotanto- tai myyntiprosessin kokonaisuudessa. Menetelmän nimi tulee englannin kielen "juuri ajoissa" tarkoittavasta termistä. Suomessa käytetään JIT-lyhenteen sijasta enemmän termiä JOT, joka tulee sanoista "Juuri Oikeaan Tarpeeseen". JIT-mallin perusideana on toimittaa vain ja ainoastaan tarvittavia raaka-aineita tai tuotteita niitä tarvitsevalle asiakkaalle vasta silloin kun niitä tarvitaan, ja vain sen verran kuin niitä tarvitaan. Asiakas tässä tarkoittaa sekä loppuasiakasta että sisäisiä asiakkaita (kuten prosessin seuraavaa työvaihetta).


title: Just-In-Time

text:
JIT on tyypillinen menetelmä tuotannon prosessinkehittämisessä ja laatujohtamisessa.
Menetelmä perustuu japanilaiseen johtamisfilosofiaan, ja sen tiedetään kehittyneen Toyotan tehtailla.


title: Just-In-Time

text: JIT-menetelmällä halutaan vähentää kaikkea turhaa (laatukustannuksia), kuten turhaa aikaa, resursseja, materiaaleja ja varastointia. Menetelmä on omiaan vähentämään tavaroiden varastoissa viettämää aikaa, ja näin pienentämään varastokustannuksia, mutta menetelmän vaatimat tiheätahtiset kuljetukset tekevät siitä soveltumattoman yrityksille, jotka pyrkivät minimoimaan logististen kuljetusten aiheuttamaa kuormitusta ympäristölle.


title: Just-In-Time

text: Valmistusteknisestä näkökulmasta katsottuna JIT tarkoittaa usein valmistussarjojen koon pienentämistä. Tämä taas lisää asetusajoista johtuvien seisokkien määrää. Käytännössä joudutaan etsimään oikeaa kustannusoptimia, esimerkiksi miettimällä yritykselle parhaiten sopivia sarjakokoja, asetusaikoja, sekä mahdollista automaatiota ja tuotteiden modulointia (massaräätälöinti).


title: Just-In-Time

text: Käytännössä menetelmä tarkoittaa sitä että oikea määrä oikeita resursseja, kuten laitteita, materiaaleja ja henkilöitä on saatavilla juuri (ja vain) oikeaan aikaan. Materiaalien oikeanaikainen saatavuus toteutetaan usein Kanban-menetelmän avulla. Kanbanin (kortin/signaalin) avulla seuraava työvaihe viestittää edelliselle että se tarvitsee lisää "tuotoksia" (esimerkiksi moduleja). Signaali on siis visuaalinen merkki tuotoksen puuttumisesta tai vähenemisestä.


title: Just-In-Time

text: Kanbanin lisäksi tarvitaan muun muassa luotettavia alihankkijoita, jotka toimittavat materiaalit juuri oikeaan aikaan - eikä täten varmuusvarastoja tarvita. Hyvät alihankintasuhteet perustuvat sopimuksiin, pitkäaikaiseen yhteistyöhön, hyötyjen oikeudenmukaiseen jakamiseen, sekä avoimeen kommunikointiin. Tämän lisäksi toimittajat tarvitsevat mahdollisimman tarkkoja ennusteita toimitusmääristä. Koska ennustaminen on vaikeaa, avointa kommunikointia toteutetaan usein jopa antamalla käyttöoikeudet toiminnanohjausjärjestelmään tärkeimmille alihankkijoille. Parempaan ennustettavuuteen pyritään usein myös juuri sarjakokoja pienentämällä ja läpimenoaikoja lyhentämällä, jolloin suurten sarjakokojen aiheuttamat heilahtelut tilausmäärissä pienenevät.


title: Just-In-Time

text: Esimerkki yrityksestä, joka on onnistuneesti siirtänyt JIT-menetelmän käytöstä saadut kustannussäästöt asiakkaille halvempien hintojen muodossa, ja näin saanut arvokkaan kilpailuedun, on amerikkalainen Dell-tietokonevalmistaja.


title: Just-In-Time

text: Tunnusluku, jolla voidaan verrata saman alan eri yrityksiä JOT-toiminnan onnistumisen suhteen on varaston kiertonopeus.


title: Osasto Roininen

text: Osasto Roininen oli Kemijärven Joutsijärven, Sallan Märkäjärven ja Kuolajärven suunnalla talvisodassa majuri Vilho Roinisen komennossa taistellut sotilasosasto. Se muodostettiin 5. joulukuuta liittämällä yhteen majuri Roinisen ErP 17 ja avuksi tullut ErP 25. 12. joulukuuta osastolle alistettiin vielä ErP 26..


title: Osasto Roininen

text: Osasto torjui neuvostoliittolaisen divisioonan ja kykenee vastahyökkäämään 14. tammikuuta 1940 mennessä Vuosamonselästä Märkäjärvelle, mihin rintama vakiintuu. Myöhemmin rintamavastuun alueesta ottaa Svenska Frivilligkåren.


title: Osasto Roininen

text: Neuvostoliiton 122. divisioonan ja 88. divisioonan tehtävää oli vallata kahdessa viikossa Rovaniemi ja jatkaa edelleen Tornioon suomalaisten maayhteyden Ruotsiin poistamiseksi. 122. divisioona ylitti Suomen rajan 30.11. 1939 Sallan Hanhivaarassa kello 12:15.


title: Osasto Roininen

text: 122. divisioona hyökkäsi 7.12. Sallan Kuolajärvellä. Suomalainen pataljoona häviää taistelun ja vetäytyy Sallan silloiseen kirkonkylään. 8. joulukuuta neuvostojoukot tunkeutuivat kirkonkylään ja valtasivat sen kokonaan seuraavanan päivänä. Suomalaisten puolustus murtuu Märkäjärvellä 12.12. ja puolustavat joukot vetäytyvät noin kymmenen kilometriä Salmivaaraan.


title: Osasto Roininen

text: 18.12. suomalaiset torjuvat Joutsijärvellä 122. divisioonan päähyökkäyksen. 18.12. neuvostoliittolaisrykmentin selustaan päässyt jalkaväkirykmentti 40:n ensimmäinen pataljoona tuhoaa Pelkosenniemen taistelussa rykmentin huoltokeskuksen ja kenttätykistöpatteriston tuliasemat. Sodankylää ja Kemijärveä vastaan suuntautunut uhka näin saadaan torjutuksi. 19.12. osasto Roininen lähtee vastahyökkäykseen Joutsijärven eteläpuolelta venäläisdivisioonan sivustalta saavuttaen menestystä. Seuraavana päivänä yksi neuvostoliittolaispataljoona tunkeutuu Mäntyvaarassa suomalaisselustaan ja lopulta tuhoutuu.


title: Osasto Roininen

text: 20.12. 122. divisioona pataljoona yllättää reserviin siirretyn Erillinen Pataljoona 17:n kaksi komppaniaa. Syntyy nelituntinen Mäntyvaaran taistelu, missä suomalaiset menettävät 17 kaatunutta ja neuvostoliittolainen pataljoona 300 kaatunutta. Neuvostoliittolaiset vetäytyvät.


title: Osasto Roininen

text:
Suomalaisten sissitoiminnan ja ankaran sään huollolle asettamien vaikeuksien vuoksi
10.1. 1940 122. divisioona aloittaa vetäytymisensä Märkäjärvelle.


title: Osasto Roininen

text: 12.1. alkaa ruotsalainen vapaaehtoinen laivueen vahvuinen lentorykmentti 19 tukea suomalaisten taistelua Sallassa hyökkäämällä Märkäjärvellä. Kolme neuvostoliittolaista Polikarpov I-15 -hävittäjää tuhoutuu maassa, yksi ilmassa. Kaksi neljästä Suomeen lähetetystä ruotsalaisesta Hawker Hart I -hävittäjäpommittajasta törmää toisiinsa ilmassa ja tuhoutuu. 14.1. mennessä 122. divisioona on vetäytynyt Vuosamonselästä Märkäjärvelle. 18.1. neljä suomalaispataljoonaa hyökkää Märkäjärvelle, mutta ei onnistu murtamaan 122. divisioonan puolustusta. Seuraavana päivänä suomalaiset ryhmittäytyvät puolustukseen.


title: Osasto Roininen

text: Taistelut saavat asemasotaluonnetta, koska suomalaiset eivät ole riittävän voimakkaita hyökätäkseen edelleen. Partiointi ja sissitoiminta jatkuvat.


title: Osasto Roininen

text: Svenska Frivilligkåren liitetään Suomen armeijaan 20. helmikuuta 1940. 28. helmikuuta Svenska Frivilligkåren ottaa rintamavastuun Märkäjärvellä.


title: Vuoden kainuulainen kylä

text: Vuoden kainuulainen kylä valitaan Kainuussa, kuten joissakin muissa Suomen maakunnissa. Valinnan taustalla on Suomen Kylätoiminta, ja valinnan tarkoituksena on maaseudun elinvoimaisuuden kehittäminen.


title: Kairala

text: Kairala () on kylä Alakurtin maalaiskunnassa, Murmanskin alueen Kantalahden piirissä Venäjällä. Kairala sijaitsee Suomen Neuvostoliitolle luovuttamalla alueella Sallan itäosassa. Paikkakunta on nykyisen Salla-Alakurtti-Kantalahti -tien varrella, noin 25 km Suomen nykyrajasta itään, Alajärven ja Ylijärven välisellä kannaksella.


title: Kairala

text: Kuolajärvi oli laajempi kyläkokonaisuus, joka levittäytyi 18 km:n matkalle pohjois-etelä-suuntaisen Alajärven, Ylijärven ja Aapajärven muodostaman järviketjun rannoille ja koostui neljästä osasta: Ylipäästä, Mikkolanniemestä, Keskiniemestä ja Alapäästä. Kylässä oli 1930-luvulla noin 400 asukasta ja 50–60 taloa. Nykyinen Kairala vastaa silloista Keskiniemeä, joka oli kylän keskuspaikka ja jossa sijaitsi Kairala-niminen talo.


title: Kairala

text: Järvialueen maantieteellisen nimen mukaan muodostunutta kuntaa kutsuttiin nimellä Kuolajärven kunta, aina vuoteen 1936 saakka, jolloin nimi muutettiin nimeksi Salla. Samalla muutettiin silloisessa Kuolajärven kunnassa sijainnut Sallansuu - niminen kylä, Salla – nimiseksi kirkonkyläksi. Puhuttaessa nykyisestä Kairalasta ( ven. Кайралы, Kairaly ), tarkoitetaan Suomen Neuvostoliitolle luovuttamaa, Kuolajärven kylän Keskiniemessä sijaitsevalle alueelle sotien jälkeen muodostunutta venäläistä taajamaa.


title: Länsi-Uusi-Guinea

text: Länsi-Uusi-Guinea () on Indonesiaan kuuluva alue, joka muodostuu Uuden-Guinean saaren läntisestä puoliskosta ja muutamista pienemmistä lähisaarista – Uuden-Guinean itäpuoliskolla on Papua-Uuden-Guinean valtio. Hallinnollisesti Länsi-Uusi-Guinea jakautuu nykyään Papuan ja Länsi-Papuan provinsseihin. Alueella on itsenäistymistä ajavia ryhmiä.


title: Länsi-Uusi-Guinea

text: Länsi-Uuden-Guinean pinta-ala on 420 540 neliökilometriä.


title: Länsi-Uusi-Guinea

text: Länsi-Uuden-Guinean alkuperäisväestö on pääosin melanesialaista ja jakautunut satoihin eri kieliä puhuviin heimoihin. Indonesian hallituksen siirtolaisuusohjelma on kuitenkin viimeisen 30 vuoden aikana tuonut Länsi-Uuteen-Guineaan satojatuhansia uudisasukkaita Indonesian muista osista.


title: Länsi-Uusi-Guinea

text: Vuonna 2005 Länsi-Uuden-Guinean asukasluku oli 2 647 000. Kuten joissakin muissakin Indonesian itäisissä osissa ja Papua-Uudessa-Guineassa, väestön valtauskonto on kristinusko. Vuonna 2000 54 prosenttia länsipapualaisista piti itseään protestantteina ja 24 prosenttia katolilaisina. Muslimeja oli 21 prosenttia ja alle yksi prosentti ilmoitti olevansa buddhalaisia tai hinduja. Suurten maailmanuskontojen rinnalla harjoitetaan kuitenkin yleisesti myös animismia.


title: Länsi-Uusi-Guinea

text: Länsi-Uuden-Guinean kirjoitettu historia alkaa pääosin eurooppalaisten tulosta, joskin jo vanhoista indonesialaisista lähteistä löytyy mainintoja yhteyksistä alueelle. Espanjalaiset, portugalilaiset ja alankomaiset vierailivat Länsi-Uuden-Guinean rannikolla 1500-luvulta lähtien. Alankomaat perusti alueelle ensimmäisen pysyvän tukikohdan vuonna 1828 ja julisti alueen siirtomaakseen.


title: Länsi-Uusi-Guinea

text: 1930-luvulla syntyivät ensimmäiset papualaiset kansallistunteen ilmaukset. Toisen maailmansodan yhteydessä Japani miehitti vuonna 1942 Länsi-Uuden-Guinean pohjoisrannikon (ks. Uuden-Guinean sotaretki). Alue säilyi sodan jälkeen Alankomaiden hallinnassa, kunnes se vuonna 1963 liitettiin Indonesiaan. Alueella toimi myös itsenäisyysliike, joka julisti alueen itsenäiseksi Länsi-Papuan tasavallaksi, mutta se kukistettiin.


title: Harald Bohr

text: Harald August Bohr (22. huhtikuuta 1887 Kööpenhamina – 22. tammikuuta 1951 Kööpenhamina) oli tanskalainen matemaatikko. Hän oli fyysikko Niels Bohrin nuorempi veli.


title: Harald Bohr

text: Bohr toimi pitkään Kööpenhaminan yliopiston professorina. Hänen tutkimuksensa käsittelivät pääasiassa analyysiin liittyviä lähes jaksollisia funktioita. Hän työskenteli pitkään G. H. Hardyn kanssa. Hän keksi muun muassa kompleksilukuja koskevan Bohrin epäyhtälön.


title: Harald Bohr

text: Bohr oli myös erinomainen jalkapalloilija. Hän pelasi Tanskan maajoukkueessa ja saavutti Tanskan riveissä olympiahopeaa vuoden 1908 kesäolympialaisissa tehden turnauksessa kaksi maalia. Veljensä tavoin hän edusti seurajoukkuetasolla Akademisk Boldklubia, vuodesta 1903 vuoteen 1909.


title: Joutsijärvi

text: Joutsijärvi voi tarkoittaa:


title: Ryti-Lehtola

text: Ryti-Lehtola on Lehtolan, Rytilahden ja Äpräksen kylien muodostama kyläkokonaisuus, jossa on Kemijärven seurakunnan leirikeskus ja Jumiskon voimalaitos. Vuonna 2003 lakkautetun kyläkoulun tiloissa toimii kurssikeskus. Ryti-Lehtolan kyläseuran puheenjohtajana toimii nykyään kirvesmies Juha Lehtola. Aiempia puheenjohtajia ovat olleet muun muassa Sulo Leskel ja Erkki Nyberg.


title: Jouluradio

text: Jouluradio on Suomen pääkaupunkiseudun seurakuntien yhteisen mediatoimituksen ja vaihtuvan oman henkilöstönsä tuottama verkkomedia, joka kuuluu myös FM- ja kaapeliverkoissa ympäri Suomea. Jouluradiossa soi ensimmäisestä adventista loppiaiseen tauotta joulumusiikkia ilman puhetta tai mainoksia.


title: Jouluradio

text:
Jouluradio aloitti toimintansa pääkaupunkiseudulla joulukuussa 2003. Vuonna 2004 radio oli kuunneltavissa myös internetin kautta. 2006 Jouluradio laajeni pääkaupunkiseudulta Tampereelle ja Ouluun ja vuotta myöhemmin analogisen kuuntelun piiriin liittyivät myös Rovaniemen, Seinäjoen ja Turun seudut.
Kanavan analogisella kuuluvuusalueella asui vuonna 2017 noin 4,2 miljoonaa ihmistä. Radio kuului 23 eri alueella Helsingistä Rovaniemelle.


title: Jouluradio

text: Jouluradio aloitti viidennentoista lähetyskautensa poikkeuksellisen myöhäiselle ajankohdalle osuneena adventtina, sunnuntaina 3. joulukuuta klo 0.00. Jouluradion kanavaperhe uudistui kahdella täysin uudella kanavalla, kun aiemmin Xmas-nimellä toiminut kanava jaettiin kahtia. Tästä syntyivät Rnb Christmas ja Happy Holidays! -kanavat. Vironkielinen Jõuluraadio jäi kanavaperheestä.


title: Jouluradio

text: Perinteisen Hoosianna-tulkinnan Jouluradiolle teki Tuure Kilpeläinen ja Kaihon Karavaani. Kappale sai vaikutteita brasilialaisesta karnevaalisambasta ja tästä julkaistiin roadmovie-henkinen video.


title: Jouluradio

text: Finnpanel Oy:n tuottaman Kansallisen radiotutkimuksen mukaan Jouluradiolla oli viiden joulua ympäröivän viikon aikana keskimäärin 686 000 kuuntelijaa viikossa. Tämä teki Jouluradiosta Suomen kuudenneksi kuunnelluimman radion joulun aikana. Yli 70% kuulijoista tuli pääkaupunkiseudun ulkopuolelta. Suurimmat Jouluradion kuulijaryhmät olivat 25–34- ja yli 65-vuotiaat. Jouluradiota kuunneltiin verkossa yht. lähes 1,4 milj. kertaa 128:sta eri maasta.


title: Jouluradio

text:
Musiikkipäällikkönä toimi Mikko Harjunpää.
Jouluradio aloitti tämän vuoden lähetykset perinteiseen tapaan ensimmäisena adventtina 27. marraskuuta 2016 kello 0.00. Jouluradio soittaa kymmentä erilaisiin musiikkityyleihin keskittynyttä soittolistaa, joiden tyyli vaihtelee metallimusiikista ja klassisesta musiikista perinteisiin joululauluihin.


title: Jouluradio

text: Finnpanel Oy:n tuottaman Kansallisen radiotutkimuksen mukaan Jouluradio teki jälleen kuulijaennätyksensä yltäen 714 000:een viikkokuuntelijaan. Jouluradio oli näin joulun aikaan Suomen neljänneksi kuunnelluin radio.


title: Jouluradio

text: Jouluradio aloitti lähetyksensä sunnuntaina 29. marraskuuta 2015 kello 0.00, ja lähetys päättyi loppiaisaattona 5. tammikuuta 2016 kello 24.00.


title: Jouluradio

text: Sointi Jazz Orchestra solistivieraanaan saksofonisti Jukka Perko vastasivat Jouluradion perinteisen Hoosianna-sovituksen esityksestä. Sovituksen teki Sointi Jazz Orchestran taiteellinen johtaja Rasmus Soini. Aiemmin vastaavan esityksen ovat tehneet kaksikko Jesse Kaikuranta ja Lenni-Kalle Taipale (2014), Kerkko Koskinen Kollektiivi (2013) ja Lauluyhtye Rajaton (2012).


title: Jouluradio

text: Jouluradio ylsi joulukuussa historiansa suurimpiin kuuntelulukuihin. Kansallisen radiotutkimuksen (KRT) mukaan kanavalla oli 664 000 viikkokuuntelijaa. Vuoden takainen edellinen huippuluku oli 533 000. Kuuluvuusalueellaan Jouluradio oli kuudenneksi kuunnelluin radiokanava. Kuuntelijamäärät lisääntyivät erityisesti pääkaupunkiseudun ulkopuolella.


title: Jouluradio

text: Jouluradiota saattoi kuunnella perinteisen radion lisäksi internetissä. Kanavalla oli verkossa kahdeksan verkkoradiota, joita kuunneltiin yhteensä 109 miljoonaa minuuttia. Verkkoradioista suosituimmat olivat pääkanavan lisäksi Kauneimmat joululaulut, Klassinen joulu ja Xmas. Verkossakävijöidenkin määrä lisääntyi: edellisvuoden noin 370 000 kävijästä määrä likimain kaksinkertaistui yli 660 000 kävijään.